Валиуллоҳ Ковусий. Санъат ва маданият ҳомийси - www.ziyouz.uz\nБош саҳифа Илм ва фанАдабиётВалиуллоҳ Ковусий. Санъат ва маданият ҳомийси\nТемурийлар даврида адабиёт ва санъат гуллаб-яшнади. Санъат ҳомийларидан бири мутафаккир шоир Амир Алишер Навоийдир. У барча соҳалардаги санъаткорлар билан бевосита алоқада ва уларни ўз ҳимоясига олган бўлиб, истеъдод учқунларини юзага чиқарарди. Унинг ҳимояси остида жуда кўплаб санъаткорлар – адиблару меъморлар, мусиқачилардан тортиб рассомлар ва хаттотларгача камол топди. Шоирнинг ўзи ҳам форс ва туркий тилларда кўплаб китоблар ёздилар. Ўша замонда Навоий ҳомийлигида жуда кўп бинолар қурилди. Қулмуҳаммад Удий, Беҳзод ва Султонали Машҳадий каби санъаткорлар ҳам Алишер Навоийнинг қўл остида тарбия топиб униб-ўсганлардан ва унинг яқинларидан эдилар.\nТемурийлар даврида санъатнинг гуллаб-яшнаши, шубҳасиз, санъатпарвар шаҳзодалар ва сарой амалдорлари билан боғлиқ. Бу борада Амир Темурнинг ўзи темурийлар учун буюк ибрат эди. У Самарқандни обод этиш учун кўп саъй кўрсатган, хусусан, тасарруфига олган манзиллардан меъморлар, ҳунармандлар, санъаткорлар, косиблар ва олимларни юбориб, пойтахтини кўркам қилиш учун уларнинг тажрибасидан фойдаланган эди. Ундан кейинги тахт ворислари ҳам мана шу йўлдан боришди. Гарчи темурий шаҳзодалар ўртасида турли сиёсий низолар юз бериб турган бўлса-да, маданият ва санъатга ҳомийлик ишлари ҳеч қачон сусаймаган.\nСултон Ҳусайн Бойқаро ҳам худди шундай санъатпарвар ҳукмдор бўлиб, айни чоғда унинг ёнида дўсти ва ҳамдами, маърифатпарвар вазири Мир Алишер Навоий бор эди. Ўша даврдаги санъат тарихида унинг ўрни ва аҳамияти шу даражада беқиёски, агар бутун темурийлар даврида ундан бошқа ҳеч ким санъатга аҳамият бермаган тақдирда ҳам унинг бир ўзининг борлиги ўша даврнинг санъати тарихидаги энг ёрқин саҳифаси деб билишимиз учун етарли бўларди.\nАмир Алишер Навоий номи билан шуҳрат қозонган Низомиддин Алишер Навоий Чиғатоий ҳижрий 844 йил рамазон ойининг ўн еттинчи куни, Шоҳрух Мирзо ҳукмронлигининг охирги йилларида Ҳиротда туғилди. Отасининг номи Кичкина Баҳодир бўлиб, аждодлари Мирзо Умаршайх бин Темур хизматида бўлишган.\nТемурийлар даврининг буюк тарихчиси Хондамир Амир Алишернинг ҳаёти ҳақида ёзган “Макорим ул-ахлоқ” асарида унинг таҳсил олиши ҳақида қуйидагича баён этади:\n“Ҳидоятқарин Амир ёш болалик йиллари бошидан то умрларининг охиригача баракотли вақтларининг кўп қисмини илм олиш ва камолотга етишиш учун сарфладилар ва турли илмларни ўрганиш ҳамда фанларни ўзлаштиришда бир лаҳза ҳам тиним билмадилар. Ҳаётнинг энг яхши даврлари бўлган ўспиринлик ва ёшлик чоғларида машҳур уламолар ва буюк ҳурматга сазовор фозиллар йиғилган ажойиб Ҳирот шаҳрида ниҳоятда жиддийлик ва таърифга сиғмас тиришқоқлик билан машҳур китобларни мутолаа қилиш билан машғул бўлардилар”.\nАлишер Султон Абусайид Мирзо ҳукмронлиги даврида Самарқандга борди ва иккинчи Абу Али ибн Сино номини олган Хожа Фазлуллоҳ Абуллайснинг шогирдлари ва муридларига қўшилди. Кўп ўтмасдан Хожанинг энг яхши шогирдларидан бирига айланди ва устознинг алоҳида муҳаббатига сазовор бўлди.\nАмир Алишер Султон Ҳусайн Бойқаро подшоҳлик тахтига ўтирганидан бир неча ҳафта кейин Ҳиротга келди. Уни “Катта муҳрни муҳофаза қилувчи” этиб тайинлашди. У тез орада шундай нуфуз ва қудратга етишдики, ҳокимиятда Султондан кейинги иккинчи шахсга айланди. У бундай мавқени подшоҳ хонадони билан оилавий яқинлиги туфайли ва яна саройдаги хизматлари сабабли қўлга киритди. Ҳиндистон подшоҳи Заҳириддин Муҳаммад Бобур ўзининг “Бобурнома” китобида Амир Алишерни шундай тасвирлайди:\n“Алишербекнинг табиати ўз назокати билан машҳур. Одамлар унинг назокатини давлати ғуруридан деб билардилар. Аммо бундай эмасди; бу унинг туғма сифати эди. Самарқандда бўлган даврида ҳам мана шундай табиатан назокатли эди. Алишербек беназир киши эди”.\nАлишер Навоий юксак маърифатпарвар шахс эди. У илм ва санъат аҳлини ҳимоя қилар, олижаноблик билан уларнинг истеъдодини юзага чиқариш ва келажаги учун курашарди. Ўша даврда Алишер Навоийнинг ҳимоясида бўлган уламолар унга атаб жуда кўп китоблар ёздилар.\nАмир Алишер Ҳиротнинг адабий ва бадиий мактабини юксак чўққиларга кўтариб, бу шаҳарни шеър ва адабиёт, мусиқа ва рассомлик, хаттотлик ва нақшинкорлик марказига айлантирди. Фахрий Ҳиравий “Мажолис ун-нафоис” асарининг тўққизинчи боби биринчи бўлимида Амир Алишер ҳаёти ҳақида шундай ёзади:\n“Ҳар куни етмиш беш минг динор Мир ғазнасига келиб тушарди; ўн беш минг динор ташқи харажатлар учун кетарди. Ҳар йили минг сидра бошдан-оёқ кийим камбағалларга улашишни буюрарди ва уч юз етмиш хайрия масканлари қурдирган эди.\nОшно ва бегона ҳамнафаслигидан\nОқибати хайрдек яхшиликдан бошқа нарса зоҳир бўлмади.\nУнинг тарбияси ва ҳимояси остида етишиб чиқиб машҳур бўлган бунчалик кўп бемисл ва нодир хаттотлар, хонандалару созандалар, наққош ва безакчилар, мусаввир ва муҳаррирлар, адиб ва шоирлар яна қайси замонда мавжуд бўлгани номаълум. Унинг ўзи ҳам бу жамоанинг илмларидан тўла баҳраманд эди, айниқса, шоирликда”.\nЎзи шоир ва нозиктаъб шеършунос бўлган Амир Алишер аҳли адаб ва шоирларга ҳомийлик қилишни барча ишлардан юқори қўярди. У зуллисонайн шоир эди: ҳам форсча ва ҳам туркий тилда ижод қиларди. Форсча шеърларини “Фоний” ва туркий тилдаги шеърларини “Навоий” тахаллуси билан ёзарди. У “Муҳокамат ул-луғатайн” китобида форс ва турк тилларини солиштириб, туркий тилнинг форс тилидан устунлигини илмий асослаб берган.\nАмир Алишер кенг тафаккурли шоир ва сўз устаси бўлишдан ташқари замонаси шоирларининг ҳомийси эди. Қаерда бирор истеъдод соҳиби бўлган ижодкорни кўрса ёки яхши бир шеърни эшитиб қолса, унга таҳсинлар айтар ва уни қўллаб-қувватларди. Ўша даврнинг машҳур шоирларидан бири, Мавлоно Ҳилолий Чиғатоийнинг Амир Алишер билан учрашуви ва унинг лутфу ҳимояси ҳақидаги ҳикоя “Тазкира-йэ туҳфа-йэ соми”да келтирилган.\nСултон Ҳусайн ва шаҳзодаларнинг мусиқага қизиқиши ва Алишернинг созандаларга кўрсатган ҳомийлиги туфайли сарой санъаткорларнинг интиладиган марказига айланди. Тарихчилар ўша даврдаги Султон Ҳусайн ва вазирининг фармони билан уюштирилган беназир мусиқий мажлислар ҳақида кўп бора ёзишган.\nАмир Алишернинг ўзи ҳам мусиқа чалишни биларди. Заҳириддин Бобур Амир Алишернинг мусиқадонлиги ва мусиқасеварлиги ҳақида шундай ёзади:\n“Мусиқада яхши нарсалар басталаган, яхши нақшлар ва яхши даромадлар. Фазл ва санъат аҳлига Алишербекчалик мураббийлик қилган ва уларни қувватлаган бирор киши бўлгани маълум эмас. Соз чалишда буюк арбоб бўлган устоз Қулмуҳаммад, Шийхам Ноий ва Ҳусайн Удийлар Алишербекнинг тарбияси ва қувватлаши билан шунчалик тараққий этиб ўсишган”.\nХондамир қонун чалишда тенгсиз созанда деб таърифлаган Ҳофиз Қозоқ ёшлигидан Амир Алишер хизматида бўлган мусиқачилардан эди. Паҳлавон Муҳаммад Абусайид ҳам унинг иноятига сазовор бўлган бошқа бир хонанда ва мусиқачидир. Шоир ўзининг “Мажолис ун-нафоис” асарида ўзининг бу санъаткор билан алоқалари ҳақида қизиқ бир ҳикояни келтирган.\nБу даврнинг энг машҳур мусиқачиларидан бири устоз Қулмуҳаммаддир. Бу санъаткор болалигидан Амир Алишер ҳимояси остида таълим олиб, унинг хос эҳтироми ва эътирофига сазовор бўлган. Амир Алишер мусиқашунос олимлардан Қулмуҳаммад учун мусиқадан рисола ёзиб беришларини сўрайди. Бунинг шарҳи унинг ўзининг тилидан шундай баён этилган:\n“Устоз Қулмуҳаммад болалигидан мусиқа ўрганарди. Яхши асарларни тез ўрганишда шуҳрат қозонгани учун фақир унинг бу фанни ҳам ўрганишини истадим. Замонасининг бу фандаги тенгсиз устози бўлган Мавлоно Шоҳали Буққага буюрдим. Ўша пайтда бу фанда “Асл ул-восил”ни ёзди. Кейин Мир Муртоз ва Хожа Шаҳобиддин Абдуллоҳ ва Мавлоно Биноий бу фанда рисолалар ёзишди, аммо шу даражада юқори истеъдод кўрсатдиларки, янги ўрганаётган одам учун улардан фойдаланиш ниҳоятда мушкул иш эди”.\nАмир Алишер бу янги ёзилган рисолалардан қаноатланмади ва Мавлоно Абдураҳмон Жомийдан мусиқа ҳақида бирор асар битиб беришни сўради ва Жомий унинг илтимосини бажо келтирди.\nАмир Алишернинг ҳиммати билан ташкил этиладиган жуда кўп мусиқа мажлисларида созандалар ва хонандалардан ташқари донишманд ва тарихчи Хондамир каби замонасининг кўплаб фузало ва донишмандлари ҳам иштирок этишарди.\nҲазрат Алишер Навоий қурилиш ва мамлакатни обод қилиш ишларига ҳам алоҳида эътибор қаратган. Айрим тарихчилар Навоий ҳомийлиги ва бевосита раҳбарлиги остида яратилган бинолар 370 тани ташкил қилади, дея маълумот берадилар. Жумладан: 14 та кўприк, 7 та ҳаммом, 52 та карвонсарой, 19 та сув омбори, битта дорулҳуффоз (қорихона), битта касалхона, 5 та бино (супрахона бўлса керак), 7 та хонақоҳ, 3 та камбағаллар учун касалхона, 4 та мактаб, 20 та масжид ва бошқа меъморий обидалар.\nАлишер Навоийнинг ҳомийлигида Хуросонда қурилган бинолардан фақат қуйидаги еттитаси ҳақида маълумот қолган: Машҳаддаги Ҳазрати Ризо (а.с.) мақбарасининг эски саҳнидаги жанубий айвон, Нишопурдаги Шайх Фаридиддин Аттор мозори, Машҳаддаги кўча ариғи, тош терилган работ, Дизобод работи, Туруқ қишлоғидаги ғишт тўғон, Харгардхавофдаги Лангар қишлоғидаги Амир Қосимул-Анвор мақбараси.\nЭрон миллий кутубхонасида туркий тилида таҳририй настаълиқ хатида ёзилган, жадваллар ва тилла суви билан безатилган 25 катта саҳифали “Дибочэ-йэ мавқуфот-э Мир Алишир” номли рисола бор. Унда Мир Алишер қурдирган Ихлосия мактабининг вақфлари шарҳи ва бошқа қимматли маълумотлар келтирилган. Амир бу вақфноманинг бир бўлимида шундай ёзади:\n“Маошим даласи бир йўла қуриб қолмасин деб султонлик амри билан баъзи зироат ишлари билан ҳам шуғулланардим ва бу ишимда шариат ва инсофга тўла риоя қилганим ва худованди каримнинг инояти билан кўп фойда кўрардим ҳамда бу неъматнинг фойдасидан ўзимга бироз емак-ичмак ва кийим-кечакка ишлатардим, қолган қисмини эса хайрия ишлари ва боқийлик биноси учун сарфлардим ва улардан ҳосил бўладиган барча савобларни у Ҳазратнинг рўзғорига бағишлардим”.\nБу вақфноманинг баъзи бўлимларида Мир Алишернинг фармони билан Ҳирот шаҳри атрофида барпо этилган жуда кўп боғлар ҳақидамаълумот берилган: Улар қуйидагилар:\nФаррошон мавзесидаги Булукун-Нажжонда 28 гектар майдондаги боғ ва унинг ёнидаги 23 гектар ер.\n18 гектар майдондаги боғ, шундан 2,5 гектари узумзор.\nБулуки Анжилда 4 гектар ер.\nБоди Мурғонда 4 гектар ер.\nХожа Шаҳоб маҳалласида боғлар, 2 гектар ер, 2 та ёнма-ён узумзор, ҳаммаси бўлиб 33 гектар.\nАммо Амир Алишернинг энг муҳим ва энг асосий ободонлаштириш ишларидан бири турли жангу жадаллар натижасида вайронага айлана бошлаган Ҳирот жомеъ масжидини таъмирлашдир. Хондамир бу масжиднинг қурилиши ва таъмирланишини шундай шарҳлайди:\n“Шундан сўнг ҳозиқ меъморлар ва пухта муҳандисларнинг тасдиқи билан у бинони тўғри қуриш, энг мустаҳкам бино бўладиган усулда қуришга кўрсатма бердилар…. ва бу хайрия ишлари асосчиси қайта-қайта ҳиммат кўрсатиб бу бинони тугатишда ҳар куни ўзларининг олий ва шарофатли мақомлари нафосати билан ташриф буюрар ва кўпинча этакларини белларига қистириб, бошқа мардикорлар каби ишлар эдилар. Вақти-вақти билан меъморлар ва усталарнигина эмас, балки барча ҳунармандларни ҳам қимматбаҳо тўнлар билан сийлар ва чексиз меҳрибонликлар ва ҳадсиз инъомлар билан уларни хушнуд ва бахтиёр этардилар”.\nМашҳур тарихчи Мирхонднинг қайд қилишича, ҳижрий қамарий 906 йилда масжиднинг қурилиши тугалланган. Шу муносабат билан шоир саройнинг юқори мартабали аъёнларига зиёфат беради ва масжидни қурган меъморлар ва усталар ҳамда ҳатто ишчилар ва мардикорларни тақдирлаб, уларга сарполар улашган .\nИхлосия, Низомия ва Хусравия мадрасалари, Ихлосия хонақоси, Шифоия каби машҳур обидалар Навоий фармони билан қурилган бинолар сирасига киради.\nҲунармандчилик санъати борасида гап кетганда, Амир Алишернинг фармони билан Ҳирот жомеъ масжидига ўрнатилган қимматбаҳо чиройли тош минбар ҳақида алоҳида тўхталиб ўтиш лозим. Гарчи бу минбардан ҳеч қандай из қолмаган бўлса-да, у ҳақда Хондамир ёзиб қолдирган шарҳдан бинонинг қай даражада нафис ва маҳобатли бўлгани ҳақида тасаввур қилиш мумкин:\n“Ёнғоқ ёғочидан ишланган қадимги минбар синиб кетганлиги учун олийҳиммат ва пок ниятли Амирнинг ҳимматлари минбарнинг мармар тошдан ясалишини тақозо этди ва юқори мансабли мулозимлар саъй-ҳаракат кўрсатиб Хавоф вилоятида керакли мармар тошларини топдилар ва уларни эгаларидан сотиб олиб, қисқа вақт ичида ўша муборак ерга олиб келдилар ва сангтарош уста Шамсиддин минбарни ясаш билан машғул бўлди ва олийнасаб Амирнинг ҳимматлари туфайли шундай бир минбар бунёдга келдики, оламга нур таратувчи офтоб имом хатибдек кўк осмоннинг тўққиз поғонали минбарига кўтарилганида унга ўхшашини кўрмаган ва рисолат Ҳазрати (с.а.в.)нинг суннати саниялари бўлмиш жума ва жамоат намози жорий бўлганидан бери ҳеч бир ўткинчининг қулоғига унинг ўхшаши борлиги чалинмаган”.\nНаққошлик ва рассомлик\nАмир Алишер наққошлик санъатининг ҳам энг катта ҳомийларидан эди ва унинг эътибори сабаб бу санъат тури энг юқори чўққиларга чиқди.\nСайид Руҳулло Мирак Амир Алишернинг эътибори ва меҳридан баҳраманд бўлган энг биринчи наққошлардан эди. Султон Ҳусайннинг сарой устахонаси ва кутубхонасининг бошқарувчиси бўлган бу наққош беназир наққошлик ва китоб безаш маҳоратидан ташқари тошга ўйиб ёзишга ҳам уста эдики, шу даврда қурилган Ҳирот иморатларининг кўпчилиги учун шундай ёзувлар ёзиб берганди.\nМиракнинг тошга ўйиб ёзиш санъати ва бу соҳадаги Амир Алишер билан алоқаси ҳақида “Макорим ул-ахлоқ”да ёзилишича, ҳижрий-қамарий 904 йилда Амир Алишер Ҳирот жомеъ масжидини қайтадан безашга фармон берганида масжид тошларига битиклар ёзишни Миракка топширади. Аммо Мирак наққош бепарволик қилиб, бу ишларни пайсалга солар ва кошинчиларни куттириб қўярди. Унинг сусткашлиги ҳаддидан ошиб кетиб, на насиҳат ва на дўқ-пўписа кор қилмади. Шунда Алишер Навоий бир чора ўйлаб топди ва ниҳоятда назокат билан ишни ўз вақтида ўн беш кунда тугатишга уни мажбур қилди. Бундай ривоятлар, шубҳасиз, Амир Алишер санъатга оид ишларнинг ўз вақтида ва тўғри бажарилишига катта аҳамият берганлигини кўрсатиб турибдики, ҳатто Миракдек буюк ва таниқли санъаткорни ҳам мана шундай ишлашга мажбур қила олган.\nҚобилияти Амир Алишер ҳомийлигида гуллаб-яшнаган наққош ва рассомлардан яна бири Камолиддин Беҳзоддир. Болалигидан етим бўлиб, Мирак Руҳуллонинг қарамоғида таҳсил олаётган Беҳзод ёшлик чоғидаёқ Амир Алишернинг даргоҳига қадам қўйди. Амир Алишер Беҳзодга нисбатан алоҳида қизиқиш ва муҳаббат билан муносабатда бўларди. Маҳмуд Восифийнинг ривояти ушбу фикрларни янада тасдиқлайди.:\n“Устоз Беҳзод расм чизилган бир саҳифа қоғозни Амир Алишер мажлисига олиб келди. Унда турли-туман дарахтлар ва уларнинг шохларида чиройли қушлар, ҳар тарафда сув оқиб турган ариқлар, зангори гуллар очилиб турган гулбоғлар ва ҳассага таяниб турган ва олдига тилла тангалар тўла лаганлар қўйиб олган Мир Алишернинг ёқимли сурати тасвирланган эди. Мир Алишер бу тасвирни кўриб фавқулодда ажабланди ва иштирокчилардан бу тасвир ҳақида ўз фикрларини билдиришларини сўради. Улардан бири деди: “Қўлимни чўзиб бир гулни узиб олмоқчи ва салламга қистириб қўймоқчи бўлдим, аммо дарахтлардаги қушлар учиб кетмасин деб андиша қилдим”. Уларнинг ҳар бири бирор нарса деди ва Амир Алишер шундай деди: “Мен эса лагандаги олтинларни мажлис иштирокчиларига ҳадя қилишимга оз қолди”. Мир Алишер тасвирнинг латофати ва чиройлилигидан шундай таъсирлаиб кетдики, устоз Беҳзодга бир отни эгар-жабдуғи билан берди ва муносиб сарпо билан сийлади”.\nШоҳ Музаффар, Қосимали Чеҳрагушо, Ҳожи Муҳаммад наққош, Мулла Ёрий музаҳҳаб (китоб безовчи) ва Мулло Дарвиш Муҳаммад ҳам Алишер Навоий ҳомийлигида тарбия топган наққошлар ҳисобланади.\nСултон Ҳусайн Бойқаро ва Амир Алишер беқиёс ва бежирим китобларни ёздириб безаттиришга алоҳида эътибор кўрсатишган. Машҳур хаттот Султон Али Машҳадий ёшлигида Султон Абусайид Мирзо таклифига биноан Ҳиротга борган истеъдодли хаттотлардан эди. У кейинчалик Султон Ҳусайн Бойқаро ва Амир Алишернинг эътиборига сазовор бўлди.\nҚози Аҳмаднинг ёзишича, бу санъаткор Амир Алишернинг “Мажолис ун-нафоис” китобини Амир саройи ҳовузининг мармар тошларига жуда чиройли хат билан ёзиб чиққан. Заҳириддин Муҳаммад Бобур ўз эсдаликларида ёзадики, Мавлоно Султон Али Машҳадий “Ҳар куни Мирзо (Султон Ҳусайн) учун ўттиз байт ва Алишербек учун йигирма байт ёзарди”.\nАмир Алишер даргоҳидаги бошқа хаттотлардан Султон Али Қойиний, Хожа Муҳаммад Ҳофиз, Мавлоно Зайниддин Маҳмуд, Мавлоно Султон Али Сабз Машҳадий, Мавлоно Султон Муҳаммад Хандон, Мавлоно Абдулжамил, Мавлоно Буҳроний, Мавлоно Адимийларни аташ мумкин.\nАмир Алишернинг шахсий аҳволи ҳақида айтишларича, у диндор ва шариат одобларига риоя қилишни лозим деб билувчи эди. Бутун умри давомида уйланмади. Дўстларига мулойим ва мурувват билан муомала қиларди. Шатранж ўйинида жуда моҳир эдики, айни бир пайтда икки киши билан ўйнарди.\nАмир ҳижрий 906 йилнинг ўн иккинчи жумод ус-сони пайшанба куни Ҳиротда вафот этди. Унинг ҳимояси остида бўлган жуда кўп шоирлар унга атаб марсиялар ёзишди. Улар орасида Мавлоно Соҳиб 45 байтдан иборат марсия ёздики, ҳар бир байтнинг бир мисраси абжад ҳисобида Амирнинг туғилган санаси ва иккинчи мисраси вафоти санасини ифода этарди. Ушбу икки байт ўша қасидадан олинган:\nЭй бедод ва бераҳм фалак шундай иш қилдингки,\nВа эй ажал, жаҳон мулкини қаттиқ вайрон қилдинг.\nЖаҳон аҳлига нима дейсан, менда ҳасад йўқ эди,\nҲасаддан бир йўла жаҳонни аҳли жаҳонсиз қилдинг.\nҲирот ийдгоҳида ул зоти фойизи баракот учун намоз ўқилди, сўнгра ўзларининг жомеъ масжидлари ёнидаги ул хайрли ишлар пешвосининг ўзлари қурдирган гумбаз остига олиб бориб дафн қилиндилар.\nФорс тилидан Миродил Обидов таржимаси\n Кўпроқ маълумот олиш учун қаранг: Валиуллоҳ Ковусий. Темурнинг санъат ва санъаткорлар билан алоқалари. // “Гулэстон-э ҳунар”, 1385. 3-сон\n Хондамир. Макорим ул-ахлоқ (Амир Алишер Навоийнинг шарҳи аҳволи ва ҳаёти). Муқаддима, таҳрир ва тадқиқ: Муҳаммад Акбар Ашиқ. – Теҳрон, Ёзма мерослар ойнаси, 1378. 51-бет.\n Заҳириддин Муҳаммад Бобур. Бобурнома. Тош босма нусхаси. Теҳрон университети марказий кутубхонаси, Теҳрон, инв. №: 107724. 108-бет.\n Хондамир, Ғиёсиддин бин Ҳимомиддин Ал-Ҳусайний. Моасарул-мулук. “Хулосатул-Ахбор” хотимаси ва “Қонун-э Ҳумоюний” иловаси билан. Мирҳошим Муҳаддис таҳрири остида. –Теҳрон: “Расо” маданий хизматлар муассасаси, 1372. 243-бет.\n Жомий, Нуриддин бин Абдураҳмон бин Аҳмад. Муқаддима ва таҳрир: Аълохон Афсаҳзод ва бошқалар. –Теҳрон: Ёзма меросларни нашр этиш маркази, 1379. 174-бет.\n Зайниддин Маҳмуд Восифий. Бадойэъ ул-вақойэъ. 1-жилд. 24-бет.\n Ушбу Вақфноманинг бир бўлими таржимаси ҳақида маълумот олиш учун қаранг: ўша асар, ک – که бетлар (20–25-бетлар).\n Хондамир. Макорим ул-ахлоқ (Амир Алишер Навоийнинг шарҳи аҳволи ва ҳаёти). Муқаддима, таҳрир ва тадқиқ: Муҳаммад Акбар Ашиқ. – Теҳрон, Ёзма мерослар ойнаси, 1378. 98–99-бетлар.\n Восифий. Бадойэъ ул-вақойэъ. 2-жилд. 150-бет. Ҳусайн Миржаъфарийнинг “Торих-э Тимурхон ва торкаманон” асарида нақл қилинган. 121–122-бетлар.\n Ўша асар. 669-бет.\n Хондамир. Макорим ул-ахлоқ. 150-бет.\n← Аввалги Аввалги Иброҳим Ҳаққул: “Шоирлик – илоҳий қисмат” (2018)\nКейинги → Кейинги: Имом ал-Бухорий (810-870)


Ўзбекистон аҳолисини рўйхатга олиш ҳақида - Anhor\nAnhor Все посты Ўзбекистон аҳолисини рўйхатга олиш ҳақида\n2012 йил сентябридан 2015 йил май ойигача Европа статистиклари конференцияси (ЕСК) 2020 йилда ва ундан кейин аҳолини ва уй-жой фондини рўйхатга олиш бўйича Тавсияларни ишлаб чиққанди, улар 2015 йил июнь ойида олтмиш учинчи ялпи сессияда маъқулланганди. БМТ Европа иқтисодий комиссияси (БМТ ЕИК)нинг статистика бўлими бу борадаги фаолиятни, 2020 йилда аҳоли ва уй-жой фондини рўйхатга олиш бўйича глобал тамойиллар ва тавсияларни қайта кўриб чиқиш билан бир қаторда, Евростат билан яқин ҳамкорликда ташкил қилди.\nШундай қилиб, 2015 йилдаёқ БМТ аъзо мамлакатларга 2020-2021 йилларда аҳоли ва уй-жой фондини рўйхатдан ўтказишни тавсия этиб, турли мамлакатларнинг ушбу муҳим халқаро вазифани молиялаштиришда қатнашиш бўйича аризасини кўриб чиқишга тайёрлиги ҳақида билдирганди.\n2019 йил 5 февралда ЎзР Президентининг “Ўзбекистон Республикаси аҳолисини 2022 йилда рўйхатдан ўтказиш концепциясини тасдиқлаш тўғрисида”ги Фармони қабул қилинди, 2020 йил 16 мартда эса Президент “Аҳолини Рўйхатдан Ўтказиш тўғрисида”ги Ўзбекистон Республикаси Қонунини имзолади. Ушбу ҳужжатда “аҳолини рўйхатдан ўтказиш – бу Ўзбекистон Республикасининг бутун ҳудудида ёки унинг муайян ҳудудларида ўтказиладиган белгиланган санага аҳолининг демографик ва ижтимоий-иқтисодий характеристикаларини белгиловчи шахсий маълумотларини тўплаш ва уларга ишлов бериш бўйича даврий жараён” экани белгиланди.\nНега рўйхатдан ўтказиш шунчалик муҳим?\nДеярли ҳар қандай мамлакатнинг бутун иқтисодий, сиёсий ва ижтимоий салоҳияти ва келажаги асосан аҳоли сони, унинг демографик характеристикалари билан белгиланади. Ушбу характеристикалар одамни индентификациялаш кўрсаткичларини, унинг туғилган жойи, ёши, миллати, фуқаролиги, ҳақиқий яшаш жойи, фуқаролик ҳолати (никоҳдан ўтгани ёки ўтмагани), фарзандларининг сони, уй ҳайвонларининг бор-йўқлиги.ю уй-жйо шароитлари, бандлиги, яшаш манбалари, мамлакат доирасида ёки ундан ташқарида миграцияси ва ҳоказоларни ўз ичига олади.\nБевосита одамларнинг ўзлари орасида сўров ўтказмасдан туриб, ички ялпи маҳсулот, аҳоли сони бошига, уй хўжаликларига даромад, аҳоли сони бошига/ уй хўжаликларига истеъмол каби базавий иқтисодий кўрсаткичларни аниқлашнинг имкони йўқ.\nАҳолини рўйхатдан ўтказиш — уй хўжаликлари сони, миллий таркиби, тилларни билиши, даромадлари даражаси, ҳолати ва фуқароларнинг билим даражаси ҳақидаги ягона ҳаққоний ахборот манбаидир. Ушбу маълумотлар бирортаям статистика ҳисоботида, бирортаям идорада инобатга олинмайди. Масалан, никоҳлар ва ажралишлар сони оила тузилмасини кўрсатмайди, яъни нечта одам реал никоҳда, ажралганлар нечта ва ҳоказо. Турли институтлар ва идоралар томонидан ўтказиладиган танлама тадқиқотлар тўлиқ манзарани бермайди.\nШундай қилиб, аҳолини 10 йилда камида 1 марта мунтазам равишда рўйхатдан ўтказмасдан туриб, ҳар қандай ижтимоий-иқтисодий статистиканинг ва уларга асосланган хулосаларнинг ҳаққонийлиги ҳақида гапиришнинг иложи йўқ.\nМасалан, агар ялпи ички маҳсулотни қанча одам, қандай шароитда, қандай кўринишда ва миқдорда яратаётгани номаълум бўлса, ички ялпи маҳсулот даражасини белгилаб бўлмайди. Агар Қирғизистон билан чегараларни белгилаш ва делимитациялаш тўғрисида давлатлараро келишув имзоланмаган бўлса, Сўх анклавида истиқомат қилувчи Ўзбекистон фуқароларининг фаолият маҳсулини қандай қилиб ялпи ички маҳсулотга киритиш мумкин?\nШу боис, де-факто, мамлакатнинг барча статистик ижтимоий-иқтисодий кўрсаткичлари нисбий, 1989 йилда аҳолини охирги марта рўйхатдан ўтказиш амалга оширилганидан кейин ахҳолининг демографик ва ижтимоий тузилмасидаги ўзгаришларнинг тахминий ҳиясоби якунлари ҳисобланади.\nАгар рўйхатдан ўтказиш қарийб 32 йил ўтказилмаган бўлса, халқнинг камбағаллик ва унинг фаровонлигининг ўсиш даражаси кўрсаткичларига қай даражада ишониш мумкин? Ёки аҳоли сони кўрсаткичларига, унинг миллий-этник таркибига, Ўзбекистонда доимий яшовчи ёки доимий асосда миграция қилувчи аҳолининг шаҳарлар ва қишлоқларда тақсимланишига қай даражада ишониш мумкин.\nЭнг аввало, аҳолини рўйхатдан ўтказиш – бу давлат ва аҳолидан уни ўтказишда бирлашишни талаб қилувчи жуда қийин ва кўламли иш. 35 миллионли аҳолига эга мамлакат учун бу жумладан, борилиши қийин бўлган ва узоқ ҳудудларда ҳам камида 8-9 миллион уй хўжалигининг сўровини ўтказишни билдиради. Агар 300 та уй хўжалигини айланиб чиқишга 30 кун ичида камида 2 киши талаб қилинса, унда ўн минглаб кишиларнинг меҳнатини ташкиллаштириш талаб қилинади. Аҳолини рўйхатдан ўтказишуй-жойларни ва улар яшайдиган бошқа хоналарни айланиб чиқиш йўли билан ёки жойлардаги ижроия ҳокимияти органлари томонидан ушбу мақсадлар учун тақдим этиладиган махсус хоналарда аҳолининг шахсий маълумотларини тўплаш бўйича мавжуд ҳужжатлар респондентлар билан сўров ўтказишни талаб қилади.\nОлий Мажлис Сенатининг 2020 йил 3 мартдаги йиғилишида Давлат статистика қўмитасининг раиси Баҳодир Бегалов рўйхатдан ўтказиш ишларини ўтказишга 150 мингдан ортиқ ходимни жалб этилишини маълум қилди. Агар бир фуқаро билан сўров ўтказишга соф харажат 3-4 долларни ташкил қилса, унда умумий сумма анча катта бўлиб чиқади.\nЎзбекистон янги рақамли технологиялардан яхшироқ фойдаланиши ва бюджет харажатлари сарфини тежаши мумкин бўларди, деб ўйлайман. Масалан, Росстат раҳбари Павел Малков Россия Федерациясида аҳолининг кейинги рўйхатдан ўтказиш ишлари тўлиқ рақамли форматда бўлишини таъкидлади, чунки Давлат хизматлари сайтида ҳозирнинг ўзидаёқ 60 миллионга яқин фуқаро рўйхатдан ўтган, бу мамлакат аҳолисининг деярли ярми. Бу Росстатга вақтинчалик ходимлар сонини 360 минг кишигача қисқартириш имконини беради, бу ўн йил олдинга қараганда 110 мингга кам.\nАҳолини рўйхатга олишни ўтказиш ишларини рақамли технологияларга давлат хизматлари сайтларида анкеталарни тарқатиш йўли билан ўтказиш – ҳозир бутун дунёда кузатилаётган тренд. 11 йил олдин ушбу технологиядан канадаликларнинг 55%, Португалия аҳолисининг ярми ва испанларнинг 37% фойдаланди. 2012 йилда аҳолини рўйхатга олиш ишлари ўтказилганида Эстония рекорд ўрнатди – Тармоқда аҳолининг 67% рўйхатдан ўтди.\nБизда эса Давлат статистика қўмитаси “маълумотлар ахборот технологияларидан фойдаланган ҳолда ҳам тўпланиши мумкинлигини” қайд этди, холос. РФ эса қоғоз кўринишидаги анкеталарнинг бор-йўғи 10% ни босиб чиқаришни режалаштирган, қолгани – онлайн платформалар орқали!\nХолис кузатувчида аҳолини рўйхатдан ўтказиш якунлари бўйича ҳали тўпланмаган ахборотнинг ҳаққонийлигига нисбатан кўплаб саволлар туғилади. Биринчидан, респондентлар орасида сўров давлат тилида ўтказилади. Давлат тилини билмайдиган респондентлар ўз она тилида ёки эркин мулоқот қиладиган тилда сўралиши мумкин. Агар сўровни ўтказаётган одам респондент гапирмоқчи бўлган тилни билмаса нима бўлади? Бундай ҳолатлар катта шаҳарларда ва саноат марказларида содир бўлиши мумкин.\nБунинг устига Давлат статистика қўмитасининг йўриқномаларида қуйидаги изоҳ бор: “Респондент рўйхатдан ўтказиш варағининг саволларига жавоб беришни рад этган тақдирда, рўйхатдан ўтказиш варағи фуқароларнинг ўзини-ўзи бошқариш органларида ёки жойлардаги ҳокимият органларида мавжуд бўлган маълумотлар асосида тўлдирилади», яъни маҳалла ёрдам беради.\nАммо асосий муаммо бошқа нарсада. Молия вазирлиги аҳолини рўйхатдан ўтказишни муҳим тадбир деб ҳисобламади ва 2022 йилда аҳоли рўйхатдан ўтказилмайди. Тадбир 2023 йилга кўчирилди. Бу ҳақда Давлат статистика қўмитаси маълум қилади.\nБу ерда Президентнинг 2019 йил 5 февралдаги Фармонини писанд қилмасликни яққол кўринмоқда, чунки фармонни ҳали ҳеч ким бекор қилгани йўқ. Қонун ҳар қандай норматив-ҳуқуқий ҳужжатга ўзгартириш киритиш у қандай қабул қилинган бўлса, шундай тартибда амалга оширилишини талаб қилади. Хўш, қонун ва Фармонни бузишга кимнинг ҳадди сиғди?\n«Қўмитадагиларнинг қайд этишича, дунёда кузатилаётган коронавирус пандемияси фонида мамлакатларнинг кўпчилиги аҳолини рўйхатдан ўтказиш ишларини орқага суриш бўйича чораларни кўрмоқда».\nҲолбуки коронавирус Молия вазирлигига, масалан, бюджет (шу жумладан қарз) маблағларидан иқтисодий ўзини оқлаши паст ва коррупция хатари катта бўлган ижтимоий дастурларни молиялаштиришга халақит бергани йўқ. Бу бюджет маблағлари билан субсидияланган давлат банк сектори ривожланиши учун улкан хатарларни яратди. Ёки газ конлари кўринишидаги давлат активлари билан кафолатланган бюджет маблағлари ва қарз маблағларини “ютиш” бўйича чемпионларга айланган энергетика соҳаларига ёрдам маблағларини олайлик. Молия вазирлигининг “устувор йўналишлари” аниқ белгиланган мисоллар жуда кўп.\nБироқ, гап айнан ва ҳар доим мамлакатнинг реал устуворликларида. Ахир мамлакат аҳолисини рўйхатдан ўтказиш якунлари бўйича иқтисодиёт идораларда икки жуда ёқимсиз муқобил пайдо бўлади:\nа) рўйхатдан ўтказиш якунлари бўйича ва улар эълон қилингунга қадар ижтимоий-иқтисодий характердаги рақамларда юзага келган жиддий фарқларни яхшилаб тушунтириб бериш;\nб) ёки нисбий маълумотлар асосида иқтисодий ва ижтимоий ривожланиш соҳасидаги буюк ютуқлар ҳақида бонг уришда давом этиш, ҳолбуки бу ютуқлар аҳоли ўртасида ўтказиладиган реал сўровлар билан рад этилади.


Германияда ишга киришда таниш-билишчилик борми? - Zamin.uz\n16:24 / 19.08.2018\nБиз каби коррупция, таниш-билишчилик иллатларига қарши курашаётган мамлакатларда яшовчилар кўпинча Ғарбий Европа, жумладан, Германияга ҳавас қиламиз — уларда ҳаммаси жойида, ҳалол рақобат бор дей ўйлаймиз. Чиндан ҳам шундайми? «Xabar.uz» ёзишича, Германияда ҳам таниш-билишчилик бор, аммо бу биз ўйлаган нарса эмас.\nНемисларнинг ўзлари ҳар қандай таниш-билишчиликдан қочишга ҳаракат қилишади, чунки бу йўл билан ишга кириб олганларга доим босим юқори бўлади. “Замин” янгиликларини “Инстаграм”да кузатиб боринг\n26-02-2020, 17:48, Дунё\n3-02-2019, 19:20, Дунё\n10-12-2018, 07:01, Дунё\n4-06-2017, 21:12, Дунё\nЯнгиликлар » Дунё » Германияда ишга киришда таниш-билишчилик борми?


«ДЎМБОҚ ДУГОНАМНИ СОҲИБЖАМОЛГА АЙЛАНТИРГАНИМ” | Суғдиёна биринчи аёллар электрон журнали\nАёлларнинг макри тугамас экан, ушбу саҳифамизга ҳар доим мақола топилаверади. Балки, муштарийларнинг жонига теккандир, дея бироз танаффус қилгандик. Аммо ўз ҳаётида ишлатган макрларини айтувчилар ҳам, бу ҳикояларни тинглашга тайёрлар борлиги ҳам аён бўлди. Хуллас, сиз билан яна ўша «Макрнинг 41-туяси” саҳифаси бирга...\nЎзимни камтар тутиб, соддаман, қўлимдан ҳеч иш келмайди деб айта олмайман. Муғомбирлигим ҳам, шумлигим ҳам, шўхлигим ҳам бор. Назаримда, ҳар бир одамда ўзи билиб-билмайдиган уддабуронлик бўлади. Баъзан юзага чиқади, айрим пайтлар эса вулқон каби сокинлигини сақлайди.\nВоқеа бундан бир йил олдин менинг худди сўнган вулқондай анча “сиполашиб” қолган вақтларимда содир бўлди. Уйдан ташқарига чиқмайман, рўзғор отли ғорда учта болам билан ўзим билан ўзим овораман. Кимларгадир ҳийла ишлатишга, айёрлик қилишга умуман вақтим йўқ. Ҳар куни бир юмушни такрорлайман.\n— Дадаси туринг. Нотушта тайёр, ишга кечикасиз.\n— Қизалоғим, сен ҳам тур, даданг кутолмайди. Мен эса иккита уканг билан боғчангга олиб боролмайман.\nОвозимдан опасига қўшилиб катта ўғлим ҳам кўз очади:\n— Ая, тиш қиламан.\nИкки ёшли ўғлимни ўз ҳожатстулчаига етаклайман. Уни ўтказиб улгурмасимдан эндигина уч ойлик бўлган кичик ўғлим уйғонади:\n— Инг-а-а-а! — бу “нонуштам қани?” дегани. Шу билан бошқалар эътибордан қолади.\nДадаси ва қизим чиқиб кетгач, чақалоғимни қучоқлаб уй йиғиштираман, сўнг шу кичкинтойларимнинг бир кечада йиққан кирларини юваман. Бу орада полвончаларимнинг кўчага чиққиси келиб қолади. Шифокоримиз айтганидек, бир айланиб қуёшдан “Д” дармондорисини тўплаб келгач, тушлик қиламиз. Кейин болаларни ухлатиш, кийимларни дазмол қилиш, идиш-товоқни йиғиштириш...\nЭ, келинг гапнинг дангалига кўчай. Бу юмушларни ҳар биримиз ёддан биламиз-ку, тўғрими? Хуллас, пилла каби ўз ипимга ўралашиб ётган кунларимнинг бирида энг яқин дугонам келиб қолди. Матлуба билан бир синфда ўқиганмиз. Дўмбоққина (илгари шундай дердик, энди унга “семиз” сўзи кўпроқ мос бўлибди) дугонам мен турмушга чиқиб, шаҳарда яшай бошлаганимдан сўнг жуда ёлғизланиб қолди. Аввалдан сал эринчоқ ва овқатни яхши кўрувчи бу дугонагинамнинг айни дамдаги “глобал муаммоси” эрга тегиш.\n— Келганимга ҳайрон бўляпсанми? Тўғрисини айтсам, уйдан безиб келдим. Янгам билан тез-тез “чўқишиб” қоламан. Онам ҳам, акам ҳам менга бақиради. Ортиқча бўлиб қолдим уйда. Нима қилиб бўлса ҳам эрга тегишим керак.\n— Озишинг керак, дугон, озишинг! — “лў-ў-п” этиб шу гап оғзимдан чиқиб кетса борми! Бу унинг энг ёмон кўрган гапи.\n— Сенам шунақа дейсанми? Асли семиз бўлсам қандай озаман? — хафа бўлди у.\nАлбатта, озиб-ёзиб бир келган дугонамнинг дилини оғритганимга пушаймон бўлдим. Афсус, айтилган сўз — отилган ўқ. Ортга йўл йўқ, фақатгина бу дилхираликни яхшилик билан ювиш мумкин. Шу ниятда унга эр топиш ҳақида ўйлаб қолдим. Тўрт девордан ташқарига фақат “Д” дармондори учунгина чиқадиган жувон куёвни қаердан ҳам излардим?! Мен учун энг қулай “объект” — эрим. Секин, ўзимни гўлликка солиб, аммо айёрлик билан уни саволга тутдим:\n— Ўртоқларингизнинг ҳаммаси уйланиб бўлди, а?\n— Икки-учтадан болалари ҳам бор. Нега сўраб қолдинг? — ажабланиб қаради эрим.\n— Ўзим. Уйда ўтириб зерикиб кетдим-да! Уйланадигани бўлса, тўйга борармидик, деяпман-да.\n— Тўйга қариндошларникига борасан-да! Чақалоғинг билан сени ўртоғимнинг тўйига олиб борармидим? — тўнғиллади эрим.\n— Асабийлашманг, ҳаммаси уйланиб бўлибди-ю. Қаерга ҳам борардим?\n— Қайта уйланадиганлари чиқиб қолар?\n— Нима? Тавба денг-е!\n— Рост. Икки ойдан кейин Жамол чет элдан қайтаркан. Кетишидан аввал хотини билан ажрашганди. Боласи турмади-ку! Келса уйланади-да!\nЮрагим худди ўзимга куёв чиққандек гупиллаб кетди. Кейин бирдан шалвираб дедим:\n— У уйланса, тўй қилмайди-да, а?\n— Ростдан тўйга боргинг келибдими, дейман? Нега қилмасин? Ҳали қариб қолгани йўқ. Ундан кейин бирорта қизга совчи қўйса, у тўйсиз тегмайди-ку!\nМен яна жонландим:\n— Дадаси, унга Матлуни тўғирласак бўлмайдими?\n— Қайси Матлу? Анув “қўрқинчли Бамбр” дугонангми? — дугонамнинг семизлигини мультқаҳрамонга менгзади эрим.\n— Жамол кўриб қочиб кетади-ку!\n— Жон, десин. Ўзи бир уйланган-ку! — бўш келмадим мен ҳам.\n— Ҳозир бир уйланганларга ҳам ойдек қизлар турмушга чиқади. Иши яхши, топиши зўр, уйи бор. Манаман деган қиз тегади.\n“Ўша “манаман” деган қиз Матлуба бўлади!” дедим ичимда ўзимга ўзим.\nШу кундан бошлаб Матлубани Жамол билан таништириш ҳақида ўйлай бошладим. Ўйлаганим сари ушалмас орзудек туюларди. Чунки дугонамни Жамолнинг дидига мос қиз қилишим учун оздиришим, қишлоқда юравериб қорайиб кетган юзини оқартиришим, яна бироз замонавий қилишим лозим. Бу мумкинми? Ахир у узоқда. Яна икки ой ичида ўзгартириш... Ишонасизми, бош қотиршимнинг ўзига ярим ой кетиб қолди. Матлубани оздиришга, яъни кам овқатланишга рози қилиш ҳам осон эмас. Бу учун ҳам камида ярим ой жаврасам керак. Кейин, бисотимда бир ой қолади. Кайфиятим тушди:\n— Эҳ, дугонжон, шундай яхши вариантдан қуруқ қоласан шекилли...\nЎзим билан ўзим гаплашиб ўтирганимда телефонимиз жиринглаб қолди. Қайнонам экан. Роса гап сотдик.\n— Невараларимни соғиндим. Атай бормай турибман. Чунки Рамазон ойи бошланса, ўзларинг келасизлар. Ифторлик қилмоқчимиз, — деди қайнонам сўзини якунлаб.\nУ кишидан муборак ойга ҳам ўн икки кун қолганини билиб олдим. Аввалига парво қилмадим. Кейин бирдан миям ишлаб кетди: “Матлубани рўза тутишга мажбур қиламан!”\n— Нима? — “аҳмоқмисан” деган оҳангда гапирди у телефонда таклифимга жавобан. — Шу иссиқда рўза тутиб бўладими? Яна қишлоқда. Кун бўйи қуёшнинг тиғида юрамиз-ку!\n— Бизникига келасан! — дедим бўш келмай.\n— Оздирмоқчисан-да, а? — ҳам араз, ҳам ўкинч билан деди у.\nРости гапимни йўқотиб қўйдим. Яхшики, хаёлимга бувимнинг гаплари келиб қолди:\n— Сени оздиришни ўйлаётганим йўқ. Менга бундан нима фойда? Лўмбиллаб юрдинг нима-ю, қилтираб юрдинг нима? — дедим атай ҳийлакорлик билан. — Аммо уйимга келганингдан буён сени ўйлаб қолдим. Билсанг, Рамазон ойида рўза тутиб, ифторлик пайти нима ният қилсанг ҳаммаси амалга ошармиш? Рўза тутиб, ният қил деяпман-да!\n— Буни биламан... — хўрсинди у.\n— Билсанг тут. Бир ой кам овқат есанг ўлиб қолмайсан. Зора бахтингни берса, Худо!\n— Қишлоқда қийин-да! — у ён бераётганди.\nБундан янада жонландим:\n— Бизникига кел. Бир ой бизникида турасан, — ўзимнинг фикрим ўзимга ёқиб хурсанд бўлиб кетдим. Бизникида турса, қуёшга чиқмайди, оқаради ҳам. Яна Жамол келиб қолса нур устига аъло нур.\nЎша куни Матлуба рози бўлди. Мен ишонмадим. То рўза кунлари бошлангунча унинг миясига сингдиришга ҳаракат қилиб телефонда “лекция” ўқийман:\n— Қара, қанақа ҳадис бор экан: Абу Ҳурайра розиаллоҳу анҳудан ривоят қилинади: «Пайғамбар соллаллоҳу алайҳи васаллам айтадилар: «Аллоҳ таоло деди: «Одам боласининг ҳамма амали ўзи учун, фақат рўза Мен учундир ва унинг мукофотини Мен Ўзим берурман». Кўрдинг, насиб қилса Худо сенга мукофотларининг бири қилиб яхши куёв юборсин!\nУ бу гапларимдан қувониб кетади. Мен эса яна ҳадис қидиришга тушаман. Топган заҳотим телефонимга ёпишаман:\n— Расулуллоҳ саллолоҳи алайҳи васаллам дедилар: “Кимки Рамазон кечаларини Аллоҳга имон келтириб, ундан савоб умид этиб, ибодат билан ўтказгусидир, унинг қилган гуноҳлари мағфират қилингусидир”. Гуноҳингни кечирган Худо бахтни ҳам беради-да!\nШундай қилиб дугонам Рамазон ойини рўза тутиш билан бошлаб мени хурсанд қилди. Аммо ярим кун ўтмай зорланди:\n— Ўлиб қоламан! Сувсизликдан ўлиб қоламан!\n— Чида, кечгача чида! Қолганини ўзим ўргатаман. Салқин уйга кириб ёт.\nКечки пайт эса унга ярим соат яна “дарс ўтдим”:\n— Менга қара, ҳеч нарсага осонлик билан эришиб бўлмайди. Сен-чи, саҳарлик қилиб бўлганингдан кейин ухлама. Ҳамма юмушингни тонгда салқин пайтда қилиб ол. Кейин кун бўйи салқин уйда уйқунинг “план”ини бажарсанг бўлади. “Рўзаман”, десанг уйдагиларинг ҳам тушунишади.\nШукрки, Матлуба маслаҳатларимга амал қилгач, қийналмаганини айтди.\nРамазон ойининг якунланишига бир ҳафта қолганида эрим мени шошириб қўйди:\n— Шу кунларда Жамол қайтармиш. “Хабар бераман, кутиб оласан”, деб телефон қилди.\n“Энди нима қиламан? Матлуба нима деб чақираман? Чақирганим билан оздимикан? Қорайиб юрибди қишлоқда... Эй Худо, ниятим амалга ошмайдими, дейман...”\nЎйлаб ўйимга етолмадим. Айёрлик қилишга бўладиган рўзанинг яна қандай фазилатлари бор экан, дея китоб варақлай бошладим. “Қадр кечаси...” Шу жумлаларни ўқишим билан қичқириб юборай дедим. Ўша заҳоти дугонамга қўнғироқ қилдим:\n— Бизникига икки-уч кунлик бўлиб меҳмонга кел. Лайлат ул-Қадр кечасини бирга кутамиз. Шу кеча Худодан нима сўрасанг амалга ошаркан. Бир ўзим ўтирсам ухлаб қоламан-да! Ҳам бир-икки кун дардлашиб ётамиз, мактаб даврини эслаб.\nУ рози бўлди. Очиғини айтсам, остонада турган Матлубани ўзим ҳам танимай қолдим:\n— Матлу-у-у! Мунча чиройли бўлиб кетибсан? Озганингни, яна рангинг ҳам тиниқ ва оппоқ.\n— Рўза бошлангандан буён қуёш кўрганим йўқ-да! Айтганингни қилиб, саҳарликдан кейин ухламай ишларимни қилардим...\nСевинчим ичимга сиғмади. Қадр кечасини бирга кутдик. Эртасига у кетишга чоғланди. Мен ўзимни йўқотиб қўйдим:\n— Кетма, дугон! Рўза тугагунча туриб тур.\nЖамол ҳақида айтишимни ҳам, айтмаслигимни ҳам билмасдим. Бир томондан шундай гўзал дугонамни бир бор оила қўрган йигитга раво кўргим келмасди. Аммо шунча ишни нега қилдим? Жон-жаҳдим билан уни олиб қолишга уриндим. У эса охири уяла-уяла шошилаётгани сабабини айтди:\n— Сизларникига келаётиб бир йигит сумкамни кўтаришганди. Сизлардан уч-тўртта “дом” нарида тураркан. Кейин ҳоли-жонимга қўймай рақамимни олди. Энди “учрашайлик, кейин рози бўлсангиз совчи юбораман”, деяпти.\nСевинчдан чапак чалиб юбордим. Кейин дугонамни бағримга босарканман чин дилдан дедим:\n— Меҳнатларимиз, дуоларимиз зое кетмабди. Худога етибди. Менга қўшни бўларкансан-да, а?\nУ қизариб уйимни тарк этди.\nКАМИНА ёздиTags:«дўмбоқ дугонамни соҳибжамолга айлантирганим” makr ayol makriTwitter НравитсяSocButtons v1.5


"Манчестер Юнайтед" бразилиялик ҳужумчига жиддий қизиқиб қолди\n21 июнь, 09:54\n"Манчестер Юнайтед" клуби "Порту"нинг бразилиялик ҳужумчиси Эванилсонга жиддий қизиқиш билдира бошлади. Бу ҳақда Record.pt хабар тарқатмоқда.\nЮқоридаги манбага кўра, “қизил илбислар” 22 ёшли футболчини жорий ёзги трансферлар давридаёқ таркибга қўшиб олишмоқчи ва бунинг учун Португалия грандига 60 миллион евро тўлашга тайёр. Бироқ “Порту” ушбу трансферни 70 миллион еврога баҳоламоқда.\nМаълумот учун, Эванилсон ўтган мавсум "Порту" сафида жами 45 та ўйинда майдонга тушди ва 21 та гол урди ҳамда 5 та голли узатмага муаллифлик қилди. Унинг клуб билан амалдаги шартномаси 2025 йилга қадар имзоланган.


Intel компанияси йирик моноблок-планшетни патентлади » Ўзбекистон янгиликлари – Zamin.uz\nЖаҳон бозорида, асосан, технологик процессорлар ишлаб чиқариш билан танилган Intel фирмаси 2012 йилда 27 дюймли моноблокни намойиш қилган эди. Мазкур компьютер ҳам электр тармоғидан, ҳам ўрнатилган батареядан ишлаши билан барчанинг эътиборинит тортган. Куни кеча тармоқда фирманинг мазкур моноблокка ўхшаш қурилмасининг тасвирлари пайдо бўлди. Афтидан, Intel бундан 4 йил олдин тайёрлаган моноблокини янада такомиллаштиришни мақсад қилган кўринади.\nTerabayt нашрининг хабар беришича, мазкур патентда бўлажак қурилманинг дизайни тасвирланган. Унинг техник кўрсаткичлари ва бошқа имкониятлари борасида ҳозирча ҳеч қандай маълумот мавжуд эмас. Патентда йирик планшетнинг юқори ва қуйи қисмига динамик ўрнатилиши ҳақида сўз боради, холос. Шунингдек, моноблок/планшет енгил трансформация учун тутқичга ҳам эга бўлиши қайд этилган.\nҲозирча янги моделга қайси ўлчамдаги дисплей ўрнатилиши номаълум. Intel ушбу қурилмани келаси йил бошида ўтказиладиган халқаро кўргазмаларнинг бирида тақдим этиши тахмин қилинмоқда.\nТеглар: кўргазмаларнинг тасвирланган беришича техник эмас эга\n23:19 / 17-11-2016\n00:07 / 06-11-2016


МОҚ раҳбарияти Янгиободда шуғулланаётган спортчиларимиз билан учрашди ФОТОРЕПОРТАЖ / Olamsport.com\n08:49Расман: Жасур Жалолиддинов "Локомотив"дан кетди\t0 08:26Тошкентдаги турнирнинг финал кунидан олинган энг сара суратлар (ФОТОГАЛЕРЕЯ)\t0 08:02UFC 257. Конор - Порье жанги учун қанча пуллик трансляция сотилгани маълум қилинди\t0 07:41Сирдарёда «Спортни сев, спорт билан яша!» шиори остидаги спорт мусобақалари қандай ташкил этилмоқда?\t0 07:20Расман: Томас Тухель - "Челси" бош мураббийи!\t0 20:23Тошкентда Ўзбекистон бокси фахрийларига бағишланган турнир якунига етди\t0 20:01Месси "Барса"нинг "Райо Вальекано"га қарши ўйини учун қайдномага киритилди\t0 19:40Абдулҳай Шораҳматовнинг навбатдаги жанг санаси ва рақиби аниқ бўлди\t0 19:19Ёқимтой UFC жангчиси Лиана Жожуа ФОТОСЕССИЯда\t2 18:52Макгрегор Пакьяога қарши жанг ҳақида: Биз бу жангни деярли ҳал қилдик\t1 18:26Шоҳруҳ Гадоев фаолиятини Ўзбекистон чемпионатида давом эттиради\t0 18:01Федор Емельяненкога шифохонадан жавоб берилди\t0 17:40Йилдиримнинг менежери: Альварес Авнини етарлича баҳоламаяпти\t0 17:19"Uzbek Tigers"даги жанглар орқали танилган Абдулҳай Шораҳматов рақобат, "ишкал" ва бошқа мавзулар ҳақида (ИНТЕРВЬЮ)\t0 16:52Карикатура: Фернандеш "Ливерпуль"га қарши ўйинда ўзини кўрсатди\t0\nСпорт курашлари, Бокс/ММА, Енгил атлетика\nМОҚ раҳбарияти Янгиободда шуғулланаётган спортчиларимиз билан учрашди ФОТОРЕПОРТАЖ\nТеглар : МОҚБокс\nМиллий олимпия қўмитаси раҳбарияти Олимпия спорт турлари бўйича терма жамоамиз учун яратилган шароитлар ва федерацияларимиз фаолияти билан танишишда давом этади.\nКеча мутасаддилар Тошкент вилоятининг Ангрен шаҳрида жойлашган Янгиобод мавзесига ташриф буюришди.\nМаълумки, ушбу масканда спорт курашлари ва бокс бўйича терма жамоаларимизнинг базалари жойлашган. Учрашувда МОҚ раиси Рустам Шоабдураҳмонов ва унинг ўринбосари Шерзод Ташматов, шунингдек, МОҚ қошидаги Республика спорт тиббиёти илмий-амалий маркази директори Абдушукур Садиков иштирок этишди. Ташрифнинг дастлабки қисми курашчиларимиз билан ташкил қилинди.\nАйни пайтда Янгиобод йиғинида юнон-рум ва аёллар кураши бўйича терма жамоамиз вакиллари иштирок этишмоқда. Эркин курашчиларимиз йиғини эса пойтахтда олиб бориляпти. Суҳбат давомида ҳар бир вазн тоифасида спортчиларимизнинг Токио Олимпиадасига лицензия олиш имкониятлари, янги мавсумда Токио Олимпиадасигача курашчиларимиз иштирок этадиган мусобақа ва йиғинларни белгилаб олиш каби масалаларга алоҳида тўхталиб ўтилди.\n“Бу йиғинга киришнинг ўзи катта гап. Буни ҳар бирингиз ҳис қилишингиз керак. Токио Олимпиадасига тайёргарлик учун барча шароитларни яратиб берамиз. Муҳтарам Президентимиз бизга аниқ вазифаларни белгилаб берганлар. Унга кўра Миллий олимпия қўмитаси Жисмоний тарбия тарбия ва спорт вазирлиги билан биргаликда барча масалаларни ҳал қилиб беради. Бунинг эвазига сизлардан Ватанимиз шарафини муносиб ҳимоя қилишингизни, ўз ғалабаларингиз билан халқимиз ва юртбошимизни хурсанд қилишларингни сўраб қоламиз”, – деди МОҚ раҳбари.\nАйни кунларда “Янгиобод” ўқув базасида енгил атлетикачиларимиз ҳам йиғин олиб боришмоқда. Мутасаддилар йўл-йўлакай атлетларимиз билан қисқа суҳбат олиб боришди (Режа бўйича бир неча кундан сўнг Ўзбекистон енгил атлетика федерацияси билан ҳам алоҳида учрашув бўлади). Шундан сўнг мутасаддилар боксчиларимиз машғулот олиб бораётган ҳудудга ташриф буюришди.\nЎзбек спорти мухлислари боксчиларимиздан Токио Олимпиадасида ҳам худди Риода бўлгани каби чиройли ғалабалар кутишмоқда. Бугун ушбу мавзуга алоҳида тўхталиб, жаҳон миқёсда бўладиган лицензион мусобақа орқали тўлиқ таркибда йўлланма олиш ва энг асосийси Токио-2020 Олимпиадасида муносиб иштирок этиш масалаларига урғу бериб ўтилди.\n“4-5 йил давомида катта меҳнат орқали Риодаги натижага эришганмиз. Энди бу даражани тушириб юборишга ҳаққимиз йўқ. Негаки халқимиз, муҳтарам юртбошимиз биздан ғалаба кутади. Барчангизга бу борада омад ва зафарлар тилаб қоламиз”, – деди Шерзод Ташматов.\nУчрашув давомида терма жамоамиз бош мураббийи Марат Қурбонов боксчиларимиз билан йиғин ўтказишни хоҳлаётган Туркия, Англия, Баҳрайн каби терма жамоаларнинг таклифини ўрганиб чиқаётгани, 2021 йилнинг дастлабки ойлари учун тузилган режалар ҳақида гапириб берди. Таъкидлаш жоиз, ҳар икки терма жамоа билан ўтказилган суҳбатда 2022 йилги Осиё ўйинлари ва Париж-2024 Олимпиадасига тузилган режаларга ҳам тўхталиб ўтилди.\nУчрашув давомида терма жамоамиз бош мураббийи Марат Қурбонов боксчиларимиз билан йиғин ўтказишни хоҳлаётган Туркия, Англия, Баҳрайн каби терма жамоаларнинг таклифини ўрганиб чиқаётгани, 2021 йилнинг дастлабки ойлари учун тузилган режалар ҳақида гапириб берди.\nТаъкидлаш жоиз, ҳар икки терма жамоа билан ўтказилган суҳбатда 2022 йилги Осиё ўйинлари ва Париж-2024 Олимпиадасига тузилган режаларга ҳам тўхталиб ўтилди.\nТошкентдаги турнирнинг финал кунидан олинган энг сара суратлар (ФОТОГАЛЕРЕЯ) 0\nТошкентда Ўзбекистон бокси фахрийларига бағишланган турнир якунига етди 0\nЎзбекистонга Осиё ўйинларидаги илк олтин медални тақдим этган боксчи - Алишер Авезбаев билан ИНТЕРВЬЮ 0


Хўш, сўнгги пайтларда халқ тили билан айтганда, суяк сурувчи касалликлар нима учун кўпаймоқда? Бунинг омиллари нималарга боғлиқ?\nУролог мутахассис билан шу ҳақда суҳбатлашдик.\n— Бугунги кун тиббиётида 10 мингдан ортиқ касаллик аниқланган бўлиб, шундан 4 мингга яқини ирсий касалликлар ҳисобланади, — дейди Тошкент тиббиёт академияси урологи Хайрулла ХУДОЙНАЗАРОВ. — Бу халқ тилида суяк сурувчи касаллик, деб номланади. Ваҳоланки, 30-40 йил муқаддам бундай хасталиклар сони 2 ярим мингдан ошмас эди. Афсуски, ҳозир ирсий касалликларнинг 500 га яқинини даволаш имкони бор, холос.\nАслида ирсий касалликларнинг келиб чиқиши уч жиҳатга боғлиқ. Булар ген, хромосома ва тератоген (ҳомиладорлик даврида ҳомиланинг шикастланиши) билан боғлиқ.\n— Аёлнинг ёши 40 дан ошгач, носоғлом зурриёд туғилиш эҳтимоли ошар экан. Бу қанчалик ҳақиқатга яқин?\n— Ирсиятшунос олимлар аёл киши қанчалик кеч ҳомиладор бўлса, ундан туғилган чақалоқ аксар ҳолларда Даун синдроми касаллиги билан туғилишини ўз тадқиқотларида исботлашган.\nБош кичиклиги, бўй пастлиги, ақлий заифлик, юрак нуқсони билан намоён бўлувчи ирсий касалликлардан бири бу Даун синдроми касаллигидир. Бунинг сабаби шуки, 21 жуфт хромосома 2 та эмас, балки 3 та бўлади. Мазкур ҳолат бугунги кунда ҳар 500 нафар чақалоқдан биттасида учрамоқда.\nОлиб борилган тадқиқот натижалари шуни кўрсатдики, 20-25 ёшлар оралиғида кўзи ёриган мингта аёлдан тўрттаси, 35-39 ёшлар оралиғидагиларнинг ўн бир нафари, 45 ёшдан кейин эса мингтадан 104 нафарининг фарзанди Даун синдроми касаллиги билан туғилган.\n— Ирсий касалликлар наслдан-наслга қандай ўтади?\n— Ирсий касаллик доим отадан ўғилга ўтса, у «аутосом-доминант», отадан ўғилга ўтмай, балки набирага ўтса, у «аутосом-рецессив» ирсий касаллик дейилади. Шу ўринда бир нарсани алоҳида айтиш жоиз, наслдан-наслга, ота-онадан фарзандга фақат ирсий касалликлар ўтиб қолмайди. Балки улардан болага иқтидор, истеъдод, феъл-атворнинг ўзига хослиги каби яхши фазилатлар ҳам ўтади. Агар у ота-онада ёки наслда бўлса, албатта.\nОлимларнинг ҳисоб-китобларига қараганда, онада қандли диабет бўлса, болаларнинг ҳар 3 тадан биттасида отада бўлса, ҳар 5 тадан биттасида, борди-ю бу касаллик иккаласида ҳам кузатилса, ҳар 2 нафар боладан биттасида ёки ҳаммасида қандли диабет кузатилади.\n— Қариндошлар орасидаги никоҳдан носоғлом фарзандлар туғилишини кўп эшитганмиз. Лекин амакивачча, тоғавачча ёки холаваччаларнинг ўзаро турмуш қургани ва соғлом фарзанд кўрганининг ҳам гувоҳи бўлганмиз. Хўш, буни қандай изоҳлайсиз?\n— Тўғри, бундай ҳолатлар ҳаётимизда кўп учраб турибди. Лекин танганинг икки томонини ҳам унутмаслик лозим. Яқин қариндошлар орасидаги турмушда носоғлом фарзанд туғилмади дегани, бу йўлни тутиш керак дегани эмас. Бинобарин, қариндошлар орасидаги ҳар юзта турмушдан етмиштасида носоғлом фарзанд дунёга келишини ҳам асло унутмаслик керак. Бундай оилаларда соғлом фарзанд кўриш имконияти деярли йўқ.\nХўп, ака-ука, опа-сингил, опа-ука, ака-сингил, тоға-жиян, амаки-жиян қуда-анда бўлди, дейлик. Бу ҳолда уларнинг аллел генлари, яъни айнан бир аъзо ва тизим фаолияти учун масъул генларнинг иккаласи ҳам бир хилда шикастланган бўлади, чунки уларнинг ота-оналари битта. Бунинг оқибатида бола майиб-мажруҳ туғилади. Қандайдир тасодифлар билан соғлом фарзанд туғилган бўлса-да, аммо ўша оиланинг кейинги авлодларида бу ўзининг салбий жиҳатини кўрсатиши хавфи йўқ эмас. Чунки эркакнинг хаста генини аёлнинг соғлом гени, аёлнинг мажруҳ гени эса эркакнинг бақувват генини мувозанатлайди. Шу боис ўзаро яқин қариндош бўлмаганлар никоҳида ирсий касалликларнинг учраши даражаси кам. Шунинг учун оила қуришдан олдин етти пуштини суриштириш лозим.


GM Uzbekistan 31 майга қадар шартнома тузиш ва автомобил тарқатишни тўхтатди\n26 май 2022, Тошкент вақти: 22:37\nGM Uzbekistan 29 майдан 31 майга қадар шартномаларни тузиш ва автомобилларни тарқатишни вақтинча тўхтатди.\nБу ҳақда компания ўзининг Facebook ижтимоий тармоғидаги расмий саҳифасида эълон қилди.\n«Ҳурматли истеъмолчилар! „ЖМ Ўзбекистон“ АЖ томонидан қолдиқ автомобиллар инвентаризациядан ўтказилиши муносабати билан 29−31 май кунлари янги шартномаларни тузиш ва автомобилларни тарқатиш вақтинча тўхтатилади», — дейилади хабарда.\nҚайд этилишича, инвентаризация ишлари якунланганидан сўнг тўлов амалга оширилган шартномалар бўйича автомобиллар шартномада кўрсатилган нархларда тақдим этилади. Харидор олдиндан тўловнинг белгиланган энг кам қийматини (85%) ёки шартномада кўрсатилган автомобиль нархини тўлиқ ҳажмда тўлаган тақдирда автомобиль учун тўлов амалга оширилган деб ҳисобланади.\nЎзбекистонда ўқувчиларнинг ўқитувчилари томонидан калтакланиши ноодатий ҳодиса эмас.\nИжтимоий тармоқларда 19 май куни Андижон вилоятининг Пахтаобод тумани 13-мактаб ўқувчиси ўқитувчиси томонидан калтаклангани тўғрисидаги хабарлар тарқалди.\nПахтаобод туман Халқ таълими бўлимининг билдиришича, бу воқеа 19 май куни эмас, 28 апрелда содир этилган.\nВоқеа юзасидан Пахтаобод туман Халқ таълими бўлими билдирган расмий муносабатда айтилишича, Пахтаобод туманидаги 13-умумтаълим мактаби 10-синф ўқувчиси А.Р., шу мактабнинг рус-тили фани ўқитувчиси С.Ж.,нинг синфхонага кириш тўғрисидаги кўрсатмасига қўпол равишда жавоб қайтарган. Шундан сўнг ўқитувчи "ўқувчи А.Р.нинг қўпол муомаласига жавобан ўқувчининг кўз қисмига уриб, тан (бир маротаба) жароҳати етказган”.\n“Ушбу ҳолат юзасидан ўша вақтдаёқ туман ХТБ томонидан ишчи гуруҳ тузилиб, ҳолат атрофлича ўрганилган ва рус-тили фани ўқитувчиси С.Ж.га ўқувчи А.Р.га нисбатан қўпол муомалада бўлгани сабабли тегишли тартибда интизомий жазо чораси қўлланган”,-дейилади расмий муносабатда.\n16 май куни эса ижтимоий тармоқларда Сурхондарё вилоятидаги 4-мактаб ўқувчиси инглиз тили ўқитувчиси томонидан калтакланганлиги акс этган видео тарқалган эди. Мазкур воқеага Бош прокуратура муносабат билдирган ва ўқитувчига нисбатан хизмат текшируви олиб борилаётганини билдирган.\nЎзбекистонда ўқувчиларнинг ўқитувчилар томонидан калтаклангани юзасидан Озодлик бундан аввал ўнлаб мақолаларни чоп этган. Айрим таҳлилчилар фикрича, бу каби воқеалар Ўзбекистон учун одатий ҳолатга айланган.\nХалқ таълими вазирлиги бу воқеа ортидан ўқувчиларнинг ўқитувчилар томонидан калтакланишини қоралаши ҳақида билдирган.\n“Халқ таълими вазирлиги ўқитувчи томонидан ўқувчиларга куч ишлатиш ҳолатини кескин қоралайди. Бугунги замон ўқитувчилар ўқувчилар билан фақат дўстона муносабат ўрнатиш орқали натижага эришиш мумкинлигини тақозо этади. Ҳар бир ўқувчи билан муаммони биргаликда ижобий ҳал этиш — бугунги кун педагогининг бурчи ҳисобланади”, — дейилади вазирлик баёнотида.\nШунингдек, ҳодиса ортидан мактаб директорининг икки ўринбосари, синф раҳбари ва инглиз тили фани ўқитувчиси ишдан бўшатилгани хабар қилинган.\nАфғонистон Энергетика ва сув заҳиралари вазирлиги мамлакат Ўзбекистон ва Тожикистондан сотиб олинаётган электр энергияси учун камида 100 миллион доллар қарз бўлиб қолганини билдирди.\nTOLOnews нашри хабар беришича, вазирлик расмий вакили Ахтар Муҳаммад Нусрат бунга Украинадаги уруш туфайли Марказий Осиё банкларига пул ўтказишда муаммолар юзага келгани билан изоҳлади.\n“Ўзбекистоннинг ўз муаммолари бор, биз тўламоқчимиз, лекин муаммо банкларда”,- деди Ахтар Муҳаммад Нусрат Афғонистон қарзини тўлашга ҳаракат қилаётганини урғулаган ҳолда.\nАфғонистон энергетика ширкати – DABSнинг собиқ раҳбари Омонулло Ғолиб эса мамлакат ҳар йили электр учун Марказий Осиё давлатларига 300 миллион доллар ҳақ тўлашини айтди:\n“Афғонистон Ўзбекистондан электрнинг асосий қисмини сотиб олади. Бу йилига 108 миллион долларни ташкил қилади. Айни пайтда ҳақни тўлашда муаммолар юзага келмоқда”.\nОмонулло Ғолибга кўра, Украинадаги уруш туфайли банкларнинг ўзаро ҳисоб-китоб қилишлари мураккаблашган.\n“Газета.uz” нашрининг ёзишича, Ўзбекистон Энергетика вазирлиги матбуот хизмати Афғонистон 2021 йилдаги электр энергияси бўйича қарзини тўлиқ тўлаб бўлганини билдирган.\nАввалроқ Озодлик Ўзбекистон билан Афғонистон 2022 йилда электр энергияси етказиб бериш бўйича 100 миллион долларлик шартнома имзолагани ҳақида хабар қилган эди.\nЖорий йилнинг 12 январь куни Афғонистон миллий электр энергияси ширкати (DABS) Ўзбекистон Афғонистонга экспорт қилинаётган электр энергияси ҳажмини 60 фоизга қисқартиргани ҳақида маълумот тарқатган эди. Ўзбекистон томони бу ҳолатни Толимаржон электр станциясида юзага келган техник муаммолар билан изоҳлаган. Мазкур баёнотнинг эртасига Ўзбекистон Афғонистонга электр энергияси экспортини қайта тиклаган.\nУкраинада ҳалок бўлган рус аскарнинг яқинлари уруш ҳақида нима фикрда?\nҚирғизистон Бош прокуратураси собиқ президент Рўза Ўтунбаева доҳил Муваққат ҳукумат аъзоларининг мол-мулкини текширмоқда


Зинога яқинлашманг! » Ўзбекистон Мусулмонлар идораси Навоий вилоят вакиллиги расмий веб-сайти\nЎзбекистон Мусулмонлар идораси Навоий вилоят вакиллиги расмий веб-сайти » Мақолалар » Зинога яқинлашманг!\n11-09-2020, 16:30 admin Мақолалар 24\nИслом динининг асосий мақсадларидан бири номус ҳамда наслни сақлаш ва ҳимоялашдир. Шунинг учун шариатимиз зинони ҳаром қилди.\nЗино – эркак ёки аёл кишининг ўз никоҳида бўлмаган номаҳрам шахс билан жинсий алоқа қилишидир. Худди шу маънода зино барча жамиятларда ахлоқий жиҳатдан разолат, диний жиҳатдан гуноҳ, ижтимоий жиҳатдан номуссизлик саналади.\nИнсоний табиати бузилмаган жамиятлар зинони ҳеч иккиланмай, “жазога лойиқ иш” деб баҳолаб келганлар. Ҳиндлар зинокор аёлни итларга егизишган, эркакни қиздирилган темир сўрига ётқизиб туриб, атрофидан олов ёқишган. Рим қонунларига кўра, қадимда зинокорларнинг мол-мулки мусодара этилган, кейинроқ ўлим жазосига ҳукм қилинган, сўнгра умрбод қамоқ жазоси билан алмаштирилган ва ҳоказо. Яҳудийларда зинокор ўлимга ҳукм этилган.\nИсломда ҳам зино улкан жиноят ҳисобланади.\nАллоҳ таоло “Исро” сурасида марҳамат қилади: “Ва зинога яқинлашманглар. Албатта, у фаҳш иш ва ёмон йўлдир” (32-оят).\nОятда “зино қилманглар” эмас, балки “зинога яқинлашманглар” дейилмоқда. Бу амр “зино қилманглар”, дегандан кўра қаттиқроқдир. Мўмин-мусулмон одам зино қилиш тугул, унинг яқинига ҳам йўламаслиги керак. Шунинг учун шариатимиз зинога олиб борадиган барча сабаб ва йўлларни ҳаром қилди, улардан қайтарди. Номаҳрамлардан кўзини тўсишга буюрди. Улар билан холи қолишни ман этди.\nМусулмонлар гувоҳ бўлиб, бу қабиҳликдан нафратланишлари учун зинокорларга қаттиқ жазо чоралари белгилади. Бу жиноят оила қурган кишилар томонидан содир этилса, Набий соллаллоҳу алайҳи васалламнинг суннатларига биноан, тошбўрон қилиб ўлдирилади. Бу жазолар турмуш ўртоғига хиёнат қилгани ёки бировнинг номусини поймол этгани учун эмас, балки ҳалол йўл билан қондириши мумкин бўлган шаҳватини ҳаром йўл билан қондиргани учун берилади.\nАгар одамларга шаҳватларини тартибсиз равишда, хоҳлаган йўл билан қондираверишларига ижозат берилса, инсоният насли, унинг маданияти, маънавияти тез фурсатда ҳалокатга учрайди. Агар инсон оилавий ҳаётнинг масъулияти, оғирликлари ва машаққатларини бўйнига олмасдан, фақат шаҳватини қондиришга ҳаракат қиладиган бўлса, ундан ҳеч қачон бола тарбиясида, оила ва жамиятда бирор фойдали ишни кутиб бўлмайди. Бундай кишилар бир лаҳзалик шаҳватини қондириш учун ҳамма нарсани қурбон қилишга тайёрдирлар. Шунинг учун ҳам улар ҳар қандай оғир жазога лойиқ. Бу жазолар зинокорнинг дунёдаги азобидир. Қабрда эса яланғоч бўлиб тепаси тор, таги кенг бўлган тандирда азобланади. Унинг тагидан олов ёқилиб, олов гуркираб куйдирса, қичқириб тепага чиқмоқчи бўлади, олов сўндирилса, яна пастга тушади. Шу ҳолда то қиёматгача қолади. Ёши ўтган эр ёки аёл зино қилса, уларнинг жазоси янада қаттиқ бўлади. Пайғамбаримиз соллаллоҳу алайҳи васаллам бундай деганлар: “Уч тоифа бор, қиёмат куни Аллоҳ уларга гапирмайди, уларни покламайди, уларга қармайди ва уларга аламли азоб бордир: зинокор қария, ёлғончи бошлиқ ва мутакаббир камбағал” (Имом Муслим ривояти).\nЗино орқасидан топилган мол энг ифлос молдир. Ҳар қандай муҳтожлик ва камбағаллик Аллоҳ таолонинг чегараларини бузиш учун узр бўла олмайди.\nТаассуфки, кейинги пайтларда баъзи одамларга шайтон макри билан фаҳш йўлларга кириш оддий ҳолга айланди, осий ва фожирлар унинг йўлидан юра бошлашди, аёлларда авратларини яшириш, бегона эркаклардан тўсилишга эътибор сусайди, баъзилар эса зинокорлик ва қўшмачиликни касб қилиб олишган. Уламоларимиз “Аллоҳ таоло бир нарсани ҳаром қилган бўлса, ундан топиладиган маблағни ҳам ҳаром қилгандир” дейишган. Муқаддас динимиз бўлмиш исломда бир нарса ҳаром қилинган бўлса инсоният учун зарари кўп бўлгани учун ҳам ҳаром қилингандир. Зино наслни бузади, ҳаёни кеткизади, разолатга олиб боради. Пайғамбаримиз соллаллоҳу алайҳи васаллам: “Агар бирор қавмда зино кенг тарқалса, оддий ҳолга айланиб, гуноҳ ҳисобланмаса бошларига шундай балолар ва касалликлар келадики, ота-боболари унақа касалликларни кўрмаган” деб марҳамат қилганлар.\nБутун башариятга пайғамбар қилиб юборилган зот Пайғамбаримиз соллаллоҳу алайҳи васалламнинг сийратларида у зотнинг покиза никоҳ асосида дунёга келганлари ҳақида айтиб ўтилган. Бизнинг ота-боболаримиз ҳам фарзандларига келин ёки куёв танлашда насл-насабини суриштиришганлари бежиз эмас. Пок насллардан етук инсонлар дунёга келади. Шунинг учун жамиятимизда зинога ўхшаш иллатларни тарқалишини олдини олишда биргаликда ҳаракат қилайлик, наслларимиз пок бўлсин, фарзандларимиз улуғ аждодларимиз сингари баркамол инсонлар бўлиб вояга етишсин.\nАллоҳ таолодан илтижо қилиб сўраймиз: Бизларни ўз раҳмати ила тўғри йўлда мустаҳкам қилсин, қалбларимизни ва аъзоларимизни ҳалолга мойил қилсин, зино ва унга ўхшаш охири ҳалокат бўладиган гуноҳлардан ўзи паноҳида сақласин Омин.\n2020 йил “Илим-маърифат ва рақамли иқтисодиётни ривожлантириш” йилида қатор янгиликлар шу жумладан хусусан “Ислом” динида таълим олишни истаган барча отинойи аёлларимиз маҳаллаларда фаолият юритмоқда мен Бобобекова Салия Отақуловна “Қўшчинор” МФЙ отинойиси бўлиб, ўз вазифамни сидқи дилдан бажариб келмоқдаман. “Қўшчинор” МФЙ ҳодимлари билан биргаликда тарғибот ва ташвиқот ишларини фаол олиб бормоқдаман. “Қўшчинор” МФЙ раиси М.Қўлдошев бошчилигида Оила, хотин-қизлар ва ижтимоий маънавий масалалар бўйича раиснинг биринчи ўринбосари С.Рахмонова, Ободонлаштириш, томарқа ва тадбиркорлик масалалари бўйича раис ўринбосари К.Сафаров, Ҳуқуқ тартибод масалалари бўйича раис ўринбосари Ф.Бойматов, Кексалар ва фахрийлар бўйича маслахатчи Н.Ҳосиловлар билан биргаликда ўз иш фаолиятимни олиб бормоқдаман.\nАллоҳ таоло барчамизнинг эътиқодимизни мустаҳкам қилиб ҳалол касб билан пок ризқ талаб қилишни осон қилсин! Аллоҳ ва Расули ҳалол деганни ҳалол, ҳаром деагнни ҳаром деб , амал қилишни насиб айласин, Омин.\n“Қўшчинор” МФЙ отинойиси: С.Бобобекова\nЗинокор дунёда уч нарсага йўлиқмасдан бурун\nҚалбингиз таскинми? ...\nШундай бўлиши ҳам мумкинми? ...\nТурмуш қуришлари ҳалолми?!\nАссалому алайкум! Мен ҳорижда (кореяда) тахсил оламан. Мен сиздан сўрамоқчи ...


Тоғай Мурод. Бу дунёда ўлиб бўлмайди (роман) — Тоғай Мурод\ntogaymurod.uz 06.07.2017 06.07.2017 Комментарии к записи Тоғай Мурод. Бу дунёда ўлиб бўлмайди (роман) отключены\n— Чақиргандай бўлдингизми? — деди. Қўшчи ҳокимона-ҳокимона сиёсат этди.\n— Халқ йиғилсин! — деди. — Халқни йиғинг! Қўшчи қўллари кетида тағин қадам олди. Мағрибга боқиб қадам олди. Машриққа боқиб қадам олди. Қоровул гапни кулги-мутойибага йўйди.\n— Ҳа, халқ келади! — деди. — Тайинлаб қўйиб эдим, халқ ҳализамат келиб қолади!\n— Халқ йиғилсин, дедимми, йиғилсин!\nҚоровул ҳайрондан-ҳайрон бўлди. Туриб-туриб… ғаши келди.\n— Халқни нима қиласиз? — деди. — Мана мен халқ, ўзимга айта беринг!\n— Йўқ, халқ йиғилсин!\n— Син-симбатингизни даладан кўриб келдик.\n— Туманда нима гаплар бор, гапиринг, қани?\n— Қани, тумандан гурунг беринг, қани?\nҚўшчи томдан тушди. Ҳовуз бўйлаб юрди. Ҳовуз супада тик турди. Қўлларини орқа этди. Йўқ қоринни олға сурди. Иўқ қоринни олға сураман дея… кетига чалқайиб қолди. Йўқ қорин олдинда қолди… Кети ич-кари кириб йўқолди. Ўзи кетига чалқайиб қолди!\nҚўшчи деҳқонларга бармоқ ниш этди.\n— Шундай туринглар! — деди. Деҳқонлар супа пойига тўп бўлди. Қўшчи супага бармоқ бигиз этди.\n— Ўтиринглар! — деди.\n— Ким бўлардингиз, ўзимизни Ботир қўшчи-да, — деди.\nҚўшчи йўқ қоринни олға силтади.\n— Йўқ! — деди. — Аммо-лекин тополмадиларинг!\n— Колхоз тузилгани қачон эди? — деди қўшчи. —\nСизларга қачон ақл киради? Топинглар, мен кимман?\n— Унда, ўзингиз айтинг?\n— Биз бир далада юрган деҳқон бўлсак?\n— Сиз туман бориб келдингиз, сиз айтинг?\n— Мана шу… мен-а? — деди. — Мана шу мен! Айтинглар, қани, мана шу мен кимман?\n— Ҳа, шу сиз, шу сиз! — деди.\n— Унда, сизларга топшириқ: боринглар, мени ким эканимни билиб келинглар!\nҚўшчи шундай дея, супадан тушди. Кўчага равона бўлди.\n— Мен! — дея кўкрак урди. — Мана шу мен, Ботир фирқаман, Ботир фирқа!\n— Бир сўз билан айтсак: Ботир фирқа!\nБотир фирқа бўлдим! Айни вақтда, қишлоқ шўросини раиси-да бўлдим! — деди. — Кимда-ким мени Ботир фирқа демас экан, ўзидан кўрсин!\nДеҳқонлар бақа бўлиб қолди.\nБиров — фирқа сўзига тушунолмай айтмади. Биров — қўшчи сўзига ўрганиб қолиб айтмади. Тағин биров — қўшчига фирқа сўзи ярашмайди, дея айтмади.\nАна шунда, Ботир қўшчи… чилласида чироқ кўрмаган бўлди.\nОтига «фирқа» сўзини қўшиб айтмагичларни: «Халқ душмани», дея айблади.\nШу-шу, қўшчи бир оғиздан — Ботир фирқа бўлди.\nБола онаси бошини опичлаб борди. Овоз бериб, йиғлай, деди. Онасидан қўрқди. Онаси оёқларини чимчилаб олишидан қўрқди. Бола бор-йўғи инг-инг этиб борди.\nБарибир, она кўксида шалвираб боражак боласи оёқларидан ўйиб-ўйиб олди.\nОна ёлғизоёқ сўқмоқ бўйлаб юрди. Қишлоқни мўлжаллаб юрди.\nҚишлоқ бир қадам кўринса-да, хийла олис бўлди.\nБир илон сўқмоқни кесиб ўтди.\nШунда, елкасидаги боласи кетига чалқайиб кетди. Кети билан йиқилиб тушай деди.\nОна боласини оёқларидан ушлаб қолди.\nОна ёқасини кўтариб, ичига «туф-туф» этди. Илон юрмиш ўт-ўлан шитир-шитир тингунича қимирламади. Жойида турди.\n— Эна, нон… — деди.\n— Эна, но-он…\nEлас-елас бир ит ҳурди. Ит кимга ҳурди? Ит нима-га ҳурди?\nОна оёқ илди.\n«Ит менга ҳуряпти, менга! — дея ўйлади. — Ит бир нимани ҳидини олди. Ит нон ҳидини олди, нон. Ит ана энди чопиб келади!»\nОна ит ҳуришини… боласидан кўрди.\nБоласини нафаси ичига тушиб кетди. Она тағин йўлида давом этди. Ит яна бир ҳурди.\nОна ана шунда ит бор тарафга қараб кетаётганини англади. Йўлини чап солишни ўйлади.\nАммо сўқмоқ ёлғиз бўлди. Ўз оти ўзи билан, ёлғиз.\nОна: «Ит нон ҳидини олди-ёв. Чопиб келиб ёпишмаса-ёв», дея ўйлади.\n— Она, но-он…\nШундай кетса, оёқлари чалишиб йиқилишидан қўрқди. Ёмондан-ёмони… ўт-ўланлар ичида боягидай илонни босиб олишидан қўрқди.\n— Нон дема! — деди. — Нонни отини атама!\nОна ҳамон ҳадик билан қадамлади.\nОна эҳтиёт учун… ит тараф қўлтиғи — ўнг қўлтиғи-дан тугунни олди. Авайлабгина… чап қўлтиғига қистирди. Кўнгли хиёл ором олди. Дадил одимлади.\nБоласи ич-етини тирнаб зорланди:\n— Эна, но-о-он, но-о-он…\nОна итдан эллик-олтмиш қадам беридан ўтди. Батамом бемалол ўтди. Боиси, ит… боғлоқлик бўлди.\nБола ана шу жойларни титкилади. Дастурхонни очиб қаради. Тўнтариқлик тобоқлар остини қаради. Ўроғлик супрани ёйиб қаради…\nОнани энка-тенкаси қуриди. Энтикиб-ентикиб на-фас олди. Ўзини ўнглади. Узига келди.\nСўғин, қўлтиғидан тугунни олди. Ўчоқ бошига ёйди: тугунда кафтдай зоғора нон бўлди!\nЗоғора нонни олиб… чаппа бурилди. Нонни катта-катта тишлади. Нонни катта-катта чайнади. Нонни кат-та-катта ютди…\nЗоғорадан ушоқ-да қолмади!\nТағин… ўнг бурилди…\nБоласи ҳали-ҳамон тобоқлар остидан… нон қидирди!\n— Бери кел! — деди она. — Бери кел, мана нон!\nБола ҳадаҳалаб келди.\nОна боласини бағрига олди. Она боласи оғзига… кўкрак солди. Боласига кўкрак берди.\nОналар… тасбеҳдай-тасбеҳдай тизилиб ўтирди. Она бир йўловчига қўл чўзди.\n— Мана шуни зоғора нонга алмашаман! — деди. —\nКафтдай зоғора нон бўлса бўлади!\nМазкур йўловчи… Ботир фирқа бўлди. У эътибор бермади. Бепарво ўтди.\nБеш-ўн қадам ўтиб, оёқ илди. Боиси, овоз таниш туюлди. Кетига қайрилиб қаради. Кетига қайтиб келди.\nЧин, туюлганича бор бўлди. Боласини олдига олиб ўтирмиш она… Мирзахўжабойни беваси бўлди.\nОна жойидан қўзғолди. Боласини уст-бошини қоқди: боладан хас-чўп тушди. Боладан чанг-тупроқ тушди. Бола… гупиллаб-гупиллаб чангиди!\nБотир фирқа кетига қайрилмай қадамлади. Ердан кўзини олмай қадамлади.\nХолилатиб-холилатиб оёқ илди. Онага қайрилмай гап очди. Ердан кўз олмай гап очди. Оҳиста-оҳиста гап очди:\n— Сиз Мирзахўжабойни кенжа заифаси… Зайнаб… Зайнаб хотинмисиз?\n— Қизалоғингизни оти нима?\n— Обод, Обод… Мирзахўжабойни қизими?\n— Шундай, Обод… ўша кишидан!\n— Бир норасидани товонига қолмайин деяпман-да, фирқа бова, — дея йиғлади. — Шугина норасида пешонамга сиғмаяпти!\n— Шугина бир… гўдакни боқиб бўлмай қолдими?\n— Йўқ-да, фирқа бова, йўқ-да. Хонумонимиз куйди! Биз куйиб-куйиб… кул бўлдик!\n— Мирзахўжабойни гўдаги учун-а?\n— Кунжара берсам, емаса нима қилайин? Зоғора нон отлиққа йўқ бўлса, нима қилайин?\n— Бир бориб айтсангиз… қадамингиз кира тилайдими?\nБотир фирқа умид сувлари сепиб, умид сувлари сепиб кетди.\n— Мирзахўжабойни бевасига битта кулча олиб бориб бер, — деди. — Фақат биров билмасин, замон ёмон.\n— Битта кулча нима бўлади? — деди аёли.\n— Ҳар тандир ёпишингда биттадан кулча бериб келасан, тушундингми? Бевасига айт, биров билмасин. Замон ёмон, жуда ёмон…\nКулбаларда бекаси билан хўжаси узала тушиб ўлиб ётди.\nБекаси бағрида қизалоғи ўлиб ётди. Хўжаси қўйни-да ўғилчаси ўлиб ётди.\nОдамзот йўлларда ўлиб ётди. Ариқ бўйларида ўлиб ётди. Дарахт тагларида ўлиб ётди.\nБиров зоғора нондан шишиб ўлди. Биров кунжара-дан шишиб ўлди. Биров шуларни-да тополмай — очидан ўлди!\n— Мозористонда соғ жой қолмади, — деди Ботир фирқа.\n— Бутун туманда шундай, — деди катталар. — Биз юқорига хабар бердик, ёрдам берамиз, деди.\n— Унгача жасадларни қаерга қўямиз?\n— Топилади, тирикка топилган ер, ўликкаям топилади!


Ушбу ҳужжатда қайд этилганидек, темир йўл транспорти соҳасини тубдан ислоҳ қилиш, мураккаб тоғ ва чўл шароитларида янги темир йўлларни барпо этиш, тезюрар поездлар ҳаракатини ташкил қилиш, линияларни электрлаштириш, юк ва йўловчи вагонларини ишлаб чиқариш бўйича амалга оширилаётган йирик лойиҳалар транспорт инфратузилмасини ривожлантириш баробарида, мамлакатимиз тараққиётига хизмат қилмоқда.\nДарҳақиқат, юртимизда истиқлолнинг дастлабки йилларидан бошлаб мазкур йўналишдаги ишларга, хусусан, темир йўл тармоғини ривожлантиришга алоҳида эътибор қаратилаётир.\nБунинг натижасида ташилаётган юк ва йўловчилар ҳажми ортиши билан бирга, ҳудудларимиз янада обод, аҳоли турмуши эса тобора фаровон бўлиб бораяпти. Чунки транспорт кириб борган жойларда бошқа инфратузилма объектлари ҳам юзага келиши, ривожланиши айни ҳақиқат. Бинобарин, ушбу тармоқдаги ҳар бир лойиҳа кенг қамровли ва аниқ мақсадларга қаратилган. Масалан, ўтган вақт мобайнида Навоий — Учқудуқ — Нукус — Султон Увайстоғ, Тошгузар — Бойсун — Қумқўрғон темир йўл линиялари ишга туширилиши, Амударё устидан маҳобатли кўприк қурилиши, Қамчиқ довони орқали пойтахтимиз ва водий вилоятларига поездлар қатнови йўлга қўйилиши билан республикамизда ягона миллий темир йўл тизими вужудга келди. Темирйўлчиларимиз томонидан барпо этилган кўприклар, пойтахтимизда бугунги кунга келиб шиддат билан қурилаётган метро юртимиз аҳлига янада қулайлик яратиши, шубҳасиз. Тизим корхоналарида тайёрланаётган маҳсулотлар эса бу каби юмушларни ўз вақтида сифатли бажаришда қўл келаётир.\nМамлакатимиз темир йўл транспорти ходимлари касб байрамининг тантанали қисми пойтахтимиздаги Темирйўлчилар маданият саройида ўтказилди. Унда давлат ва жамоат ташкилотлари вакиллари, темирйўлчилар, санъат, маданият соҳаси вакиллари, оммавий -ахборот воситалари ходимлари иштирок этди.\nДавлатимиз раҳбари Шавкат Мирзиёевнинг “Ўзбекистон темир йўллари” ак-циядорлик жамияти жамоасига йўллаган табригини Ўзбекистон Республикасининг Бош вазири А. Арипов ўқиб эшиттирди.\nТадбирда қайд этилганидек, ўтган даврда соҳа мураккаб тикланиш ва ривожланиш йўлини босиб ўтди. Бунда темир йўл транспорти коммуникацияларини ҳамда инфратузилмасини янада ривожлантиришга 7,5 миллиард АҚШ долларилик капитал қўйилмалар, шу жумладан, 2,4 миллиард доллар миқдорида хорижий инвестициялар йўналтирилгани муҳим аҳамият касб этди.\nБу борадаги ишлар бугунги кунда ҳам изчил давом эттирилмоқда. Қайсидир йўналиш бўйлаб электр линиялари тортилаётган бўлса, бошқасида тезюрар поездлар қатнови ташкил қилинаётир. Яқин-яқингача ушалмас орзудек туюлган ушбу йирик лойиҳалар муваффақиятли амалга оширилиб, тизимдаги улкан бунёдкорлик ишлари тезюрар поезд янглиғ жадал суръатларда олдинга илдамламоқда. Темирйўлчиларимиз мазкур жараёнга фидойи меҳнатлари билан муносиб ҳисса қўшишаётир. 2017 йилнинг биринчи ярмида ўтган йилнинг шу давридагидан 152,3 минг нафар кўп, жами 10,9 миллион йўловчилар ўз манзилига етказилди. Юк ташиш ҳажми эса 33,1 миллион тоннани ташкил этди. Тизим корхоналарида таққослама нархларда 218,2 миллиард сўмлик саноат маҳсулотлари ишлаб чиқарилгани, Маҳаллийлаштириш дастурига киритилган 46 та лойиҳа бўйича кўплаб тайёр маҳсулот ва бутловчи буюмлар ишлаб чиқариш ўзлаштирилгани, айниқса, қувонарлидир.\nТаъкидлаш керакки, жорий йилда “Ўзбекистон темир йўллари” акциядорлик жамияти томонидан барча молиялаштириш манбалари ҳисобидан 806,08 миллион АҚШ доллари миқдорида инвестиция ўзлаштирилиши кўзда тутилган бўлса, амалда улар белгиланган муддатларда жалб этилиб, йирик лойиҳалар рўёбга чиқарилмоқда.\nБунга мисол сифатида шу кунларда Бухоро — Мискин, Урганч — Хива янги темир йўл линияларини қуриш борасидаги ишларни келтириш мумкин. Зотан, уларнинг иқтисодиётимиз барқарорлиги ва халқимиз фаровонлигини таъминлашдаги аҳамияти ниҳоятда юқори.\nХудди шундай “Ўзтемирйўлйўловчи” акциядорлик жамияти буюртмаси асосида “Боштранслойиҳа” акциядорлик жамияти ҳамда “Қурилиш Универсал Компакт Сервис” масъулияти чекланган жамияти томонидан Тошкент — Жанубий темир йўл вокзали биноси ва перрони реконструкция қилиниб, вокзал ҳудуди ободонлаштирилмоқда.\nЗамонавий архитектура ютуқларига асосан тасдиқланган лойиҳа ҳужжатлари доирасида олиб борилаётган ишлар унинг қиёфасини мутлақо ўзгартириб юборади. Янги вокзалда кутиш ҳамда VIP заллари, она ва бола хонаси, тиббиёт пункти, тамаддихона, ҳаттоки, меҳмонхона ҳам ташкил қилинади. Вокзалдан, қолаверса, поездлар келиб-кетиш даврида салқин ичимликлар савдоси билан шуғулланувчи кўчма савдо пунктлари, газета ва журналлар киоскаси, Wi-Fi интернет хизмати, электрон кутубхона ҳамда миллий совғалар шохобчаси ўрин олади. Бундан кўзланган асосий мақсад йўловчиларга кўпроқ қулайлик яратишдир.\nБугун темир йўл тизимида жадал олиб борилаётган бунёдкорлик ишларини кузатиб беҳад қувонасан, киши. Негаки, бунинг ортидан қанчадан-қанча ҳудудлар обод бўлади. Аҳоли бандлиги таъминланиб, саноат тармоқлари кенгаяди. Темир йўлларда ташувчанлик имконияти ошади. Одамлар ҳаёт даражаси янада юксалади. Тармоқдаги лойиҳалар истиқболда ана шундай эзгу мақсадларга хизмат қилиши билан залворлидир.\nТадбирда Президентимиз Фармонига асосан, бу каби эзгу ишлар рўёбида фидокорона хизмат қилаётган бир гуруҳ темир йўл транспорти ходимларига давлатимизнинг юксак мукофотлари топширилди.\n— Давлатимиз раҳбари Фармони туфайли темирйўлчилар байрами илк маротаба расман нишонланаётгани барчамизнинг қалбимизда катта ғурур ва ифтихор туйғуларини уйғотган бўлса, давлат мукофоти билан тақдирланганлар орасида борлигим мен учун катта бахт, — дейди “Меҳнат шуҳрати” ордени соҳиби, “Ўзтемирйўлмаштаъмир” унитар корхонаси бош директори Нусратилло Абдуллаев. — Президентимиз томонидан йўлланган табрик эса биз, темирйўлчиларга катта ишонч билдирилаётганидан далолатдир. Бу ишончни оқлаш ҳар биримизнинг бурчимиздир.\nТантанали тадбирда иштирокчилар учун концерт дастури намойиш этилди.\nМазкур рукндаги бошқа мақолалар: « Машаққатли ва шарафли меҳнат масъулияти\tЗиёратчиларимиз Саудия Арабистонига жўнаб кетди »


Қонли гуллар водийси | Azon.uz - Ахборот-таҳлилий портал\n1938 13:41 01.05.2022\nХХ аср бошида Туркистон eрлари ҳуррият талаби ва дин қайғусида майдонга чиқди. «Ватан – эътиқод!» дея шиор этдилар. Бу eрларнинг қўмондонлари Мулла Эргашбек, Мадаминбек, Шермуҳаммадбек каби қўрбошилар, уларнинг ғоявий раҳнамолари эса Носирхон Тўра Саид Камолхон Тўра ўғли, Ҳожа Муҳаммад эшон каби уламолар эди.\nФарғона водийсида босқинчиларга қарши чиққан қўрбошиларнинг энг ёрқин вакили марғилонлик Муҳаммад Аминбек Аҳмадбек ўғли — Мадаминбек эди. 1918-1920 йилларда Фарғонанинг минглаб эрксевар йигитлари бошини бир қилиб, дин ва миллат шаъни учун курашди. Мана шу кураш Бахтиёр Абдуғафурнинг “Мадаминбек. Қонли гуллар водийси” рoмfнида бадиийлаштирилган. Бу асар нафақат кураш, балки сўнгсиз афсус-надоматлар, армонлар ҳақида ҳам сўзлайди. Миллатимизнинг қора кунларга батамом маҳкум қилиниши ҳақидаги бир тарихдир. Бу армонли кечмишни ҳар бир мусулмон ўқиши лозимдир. Зеро, тарих улуғ мураббийдир!\nБу асар шундай жумлалар билан бошланади: «Кечаги қор буркаган қабристон аллақандай сирли ва ҳазин сукутга толган. Хонлар ва мўътабар зотлар хилхонаси — Даҳмаи Шоҳон устида ғужғон ўйнаётган қарғаларнинг гoҳ-гoҳида хунук «қағ-қағ»лари баланд эшитилиб, бир зумга сукунатни бузади. Икки ҳафтадирки, Қўқонда қуёшнинг юзи кўринмайди. Бот-бот туриб, забтига оладиган изғирин юз-кўзларни ачиштириб, узади».\nУшбу асар тез кунларда AzonTV илмий-маърифий онлайн телеканалининг “Фикрат” таҳлилий кўрсатувида асар муаллифи Бахтиёр Абдуғафур билан таҳлил қилинади.\nМахсус Тарих МадаминБек\n189 23:45 25.05.2022\n256 22:50 25.05.2022\n220 22:30 25.05.2022


С начала работы biznes-daily.uz 8 032 402\nМанзил: Тошкент шаҳри, Абай кўчаси, 4-а уй, “O‘zagroservis” акциядорлик жамияти биноси, жамият мажлислар зали.\nАкциядорларни рўйхатга олиш 2018 йил 20 апрель куни соат 9.00 да бошланади. Акциядорлар умумий йиғилишида иштирок этиш учун акциядорлар қонунчиликка мувофиқ шахсини тасдиқловчи ҳужжатларни рўйхатга олиш вақтида тақдим этиши шарт. Юридик шахсларнинг вакиллари белгиланган тартибда расмийлаштирилган ишончнома билан келишлари сўралади.\n3. Жамиятнинг 2017 йил молия-хўжалик фаолияти натижалари бўйича Бош директор вазифасини вақтинча бажарувчининг ҳисоботини тасдиқлаш.\nАкциядорларнинг йиллик умумий йиғилиши ўтказилиши ҳақида хабар қилиш учун жамият акциядорларининг реестрини шакллантириш санаси: 2018 йил 6 апрель.\nАкциядорларнинг йиллик умумий йиғилишини ўтказиш учун жамият акциядорларининг реестрини шакллантириш санаси: 2018 йил 16 апрель.\nАкциядорларнинг йиллик умумий йиғилиши бўйича тайёрланган ҳужжатлар билан танишиш учун қуйидаги манзилга мурожаат қилиш мумкин: Тошкент шаҳри, Абай кўчаси, 4-а уй, “O‘zagrolizing” акциядорлик жамияти.\nМурожаат учун телефон: (+99871) 244-62-73.


Фото: Эгизак фарзандлари бор ўзбек шоу-бизнеси вакиллари - ShouBiz.uz\nЮлдузлар 19:16 | 11.2.22\nФото: Эгизак фарзандлари бор ўзбек шоу-бизнеси вакиллари\nҚуйида улар ҳақида маълумотлар берилади\nЭгизак фарзандларнинг дунёга келиши кам учрайдиган ҳолат. Ўзбек шоу-бизнесида ҳам эгизак фарзандли бўлган санъат вакиллари бор. Қуйида уларнинг фарзандлари билан тушган сурати ва маълумотлар берилади.\nХонанда Улуғбек Холиқов 2021 йилнинг 13 июнь куни эгизак фарзандли бўлган. Унинг бир нафар қиз ва бир нафар ўғли бор. Хонанда турмуш ўртоғи ва болаларининг суратини ижтимоий тармоқларга деярли жойламайди. Шу сабабли унинг фарзандлари ҳақида маълумот кам.\nЎзбекистонда хизмат кўрсатган артист Райҳон Ғаниеванинг ҳам икки нафар эгизак фарзандлари бор. Улар 2014 йил 1 май куни туғилган. Уларнинг исми Имрон ва Ислом.\nАктриса Юлдуз Ҳамидованинг эгизак қизлари бор. Уларнинг исми Фотима ва Зуҳра. Актриса қизларининг ўқиши сабаб Америкага кўчиб кетган. Фотима ва Зуҳра олдин Малайзияда сўнг Америкада ўқиган. Юлдуз Ҳамидова уларни турмушга берган.\n«Дизайн» кулгу жамоаси аъзоси Абдураҳмон Мавлонов 2017 йил 18 июнь куни эгизак ўғил фарзандли бўлган. Бу ҳақда Instagram саҳифасида маълум қилган ва ушбу суратни жойлаган.\nҚизиқчи Аваз Охун 2019 йилнинг май ойида эгизак қиз фарзандли бўлган. У ҳам ижтимоий тармоқларга фарзандларининг расмини жойламайди.\n«Аристократлар» жамоаси аъзоси, актёр, телебошловчи Диёрбек Бекжонов 2019 йил 2 август куни эгизак қизли бўлган. У санъаткорлар оиласида дунёга келган.\nЭслатиб ўтамиз, аввалроқ хориж машҳурлари ўғил фарзанди билан бир ёшда қандай кўринишга эга бўлгани ҳақида фотосуратлар эълон қилинганди. Шунингдек, 2021 йилда фарзандли бўлган ўзбек шоу-бизнеси вакилларининг суратлари ҳам берилганди. Шу билан бирга, 2021 йилда фарзандли бўлган Болливуд юлдузлари ҳақида ҳам хабар берилганди.


Яхши яшашни истовчилар учун: дунёдаги энг қулай қамоқхона очилди\nЯхши яшашни истовчилар учун: дунёдаги энг...\n26.12.2017 12:14 0 317\nҚамоқхонани қуриш учун 5 йил вақт кетди.\nДаниянинг Гундслев шаҳри яқинида Сторстрём номли дунёдаги энг қулай қамоқхона очилди. Маълумотларга кўра, унинг қурилишига тахминан 160 миллион доллар сарф этилди.\nҚамоқхона 250 нафар маҳбус учун мўлжалланган. Ҳар бир камера катталиги 4 квадрат метр бўлиб, телевизор, музлатгич, жавон, катта ойна ва чўмилиш хонасидан иборат. Шунингдек, қамоқхонада ибодат қилиш учун ҳам алоҳида хона, спорт майдончалари, умумий хоналар, шахсий боғлар, қишлоқ хўжалиги ерлари ажратилган. Қамоқхонани қуриш учун 5 йил вақт кетди.\n2003 йилнинг июн ойида Британия қуролли кучлари Ироқда янги қамоқхона очишган эди. Унда битта камерада 4 нафар маҳбус бўлиши мўлжалланган эди. Аммо қамоқхонадаги шароитларни яхши ва қулай деб бўлмайди. Албатта, бу айрим фуқароларнинг яхши шароит истаб, қамоққа тушишларининг олдини олиш учун қилинган чора-тадбирдир.


AliExpress’да айрим Xiaomi смартфонлари нархлари - Terabayt.Uz\nAliExpress’да айрим Xiaomi смартфонлари нархлари\nОдатда биз асосан пойтахтимиздаги «Малика» савдо марказида савдога қўйилган турли смартфонлар нархини ўқувчиларимиз эътиборига ҳавола этиб келамиз.\nБундан ташқари, ҳамкорларимиздан кредитга олиш мумкин бўлган, шунингдек, буюртма асосида олинадиган телефонлар нархлари ҳам кўпчиликни қизиқтириб келмоқда.\nЯна смартфон ёки бошқа жиҳозларни Aliexpress онлайн дўкони орқали сотиб олиш имконияти ҳам мавжудлигидан хабарингиз бор. Биз бугун Xiaomi брендининг айрим ҳамёнбоп смартфонларини ҳамда унинг сўнгги флагманини ушбу бозорда қандай нархда харид қилиш мумкинлигини маълум этмоқчимиз.\nRedmi 4 Pro (32 gb)\nRedmi Note 4 (16 gb)\nRedmi 4 (16 gb)\nRedmi 4X (16 gb)\nRedmi 4A (16 gb)\nMi 6 Global (64 gb)\nЮқорида кўриб турганингиздек, Aliexpress онлайн дўкони орқали харид қилишдаги нархлар ҳамда «Малика» савдо марказидаги нархлар орасида бирмунча фарқлар мавжуд.\nАммо интернет орқали буюртма бериб смартфон сотиб олишнинг ҳам ўзига яраша жиҳатлари бор. Буларни яхши англаб олиш учун AliExpress’да буюртма қандай расмийлаштирилиши ҳақидаги мақоламиз билан танишиб чиқишни маслаҳат берамиз. Бу борада маслаҳатларни эса Telegram’даги @ghost_stranger профили ёки +998-97-773-44-12 телефон рақами орқали бизнинг менежеримизга мурожаат этишингиз мумкин. Илтимос, мурожаат этганингизда, сайтда берилган маълумотларни қайтадан сўраб овора қилманг, ўзингизнинг ва ўзгаларнинг вақтини қадрланг.\nXiaomi смартфонларининг туркум ва моделлари ҳақида батафсилроқ маълумот олиш учун мана бу мақоламиз билан танишиб чиқишингиз мумкин. Шунингдек, Xiaomi Mi туркумига мансуб смартфонларнинг AliExpress’даги нархларини мана бу мақоламизда эълон қилганмиз.\nАзиз ўқувчилар! Яна қандай жиҳозларнинг AliExpress’даги нархларини билишни истар эдингиз? Бу борадаги фикр-мулоҳазаларингиз ва таклифларингизни [email protected] электрон манзилимиз орқали юборишингиз мумкин.\n#Xiaomi #нарх #нархлар #смартфонлар


Америка шаҳарчасида уч ёшли эчки мэр ўрнини эгаллади 25-10-2021, 13:17 | Zamin.uz\nАмерика шаҳарчасида уч ёшли эчки мэр ўрнини эгаллади\nАмериканинг Вермонт штатидаги Фэрхейвен шаҳарасида янги мэр пайдо бўлди. Бу уч ёшли Нубия эчкисининг исми Линкольн. Мазкур сайловларда 13 та ҳайвон иштирок этди. Линкольн эса 53 та овоз йиғиб, Сэмми лақабли итдан ҳам ўзиб кетди.\n«Ҳайвонлар ўртасида мерликка сайлов уюштириш, бу шунчаки, кўнгилхушлик эмас. Бу одамларни сиёсатга қизиқтиришнинг бир йўли. Болалар ҳам шундан сўнг овоз беришга қизиқиб қолишади», — деди шаҳар бошқармаси амалдори Жо Гантер.\nЭнди эчки Линкольн бутун йил бўйи шаҳар тадбирларида иштирок этади. У орқали шаҳар ғазнасига келиб тушган барча пуллар болалар учун ўйин майдончалари қуришга сарфланади. “Замин” янгиликларини “Twitter”да кузатиб боринг\nЯнгиликлар » Дунё » Америка шаҳарчасида уч ёшли эчки мэр ўрнини эгаллади


Қайси давлатлар Россия газидан воз кечиши мумкин? – Bugun.uz\nЖаҳон - 17:11 · 07.05.2022\nҚайси давлатлар Россия газидан воз кечиши мумкин?\nШимолий Македония, Нидерландия ва Сербия Россия газини сотиб олишдан бош тортган навбатдаги давлатларга айланиши мумкин. Бу ҳақда «Vygon Consulting» компанияси (Россия ёқилғи-энергетика комплексини ривожлантириш бўйича мустақил конслатинг) тадқиқот директори Мария Белова «РИА Новости»га маълум қилди.\nПольша ва Болгария биринчилардан бўлиб газни рублда тўлашдан бош тортган. Кейинчалик Финляндия ҳам газ учун тўловни рублда амалга оширмаслиги ҳақида хабар тарқалган. 27 апрел куни «Газпром» Болгариянинг «Булгаргаз» компанияси ва Польшанинг «PGNiG» ширкатларига газ экспортини тўхтатган.\nМутахассиснинг сўзларига кўра, 2022 йил охирида Польша ва Болгария ўртасида Россия газини сотиб олиш бўйича узоқ муддатли шартномалар муддати тугайди. Ваҳоланки, икки йил аввал Польша шартномани узайтирмаслигини билдирган.\n«2022 йилда Шимолий Македония, Нидерландия, Сербия ва бир қатор немис компаниялари билан келишувлар муддати тугайди. Шу боис улардан бири билан ҳамкорлик тугаши мумкин», — дейди Мария Белова.\nМаълумот ўрнида, 23 март куни Россия президенти Владимир Путин Европа Иттифоқи мамлакатлари ва Россияга нисбатан чеклов ўрнатган давлатларга газ етказиб бериш учун тўлов рублга ўтказилишини эълон қилган. Кейин у тегишли фармонни имзолаган ва агар «дўст бўлмаган давлатлар» 1 апрелдан рублда тўламаса, Россия буни газ шартномалари бўйича мажбуриятни бажармаслик деб ҳисоблашини айтган.


13:55 / 25.10.2019 2591 pdf Ўқиш режими + -\n281. Амр ибн Ос розияллоҳу анҳудан ривоят қилинади:\n«Расулуллоҳ соллаллоҳу алайҳи васаллам: «Ҳоким ҳукм қилган чоғида ижтиҳод қилиб тўғри топса, унга икки ажр бўлади. У ҳукм қилган чоғида ижтиҳод қилсаю, хато қилса, унга бир ажр бўлади», дедилар.\n282. Абу Ҳурайра розияллоҳу анҳудан ривоят қилинади:\n«Бир киши Расулуллоҳ соллаллоҳу алайҳи васалламдан: «Эй Аллоҳнинг Расули, биз денгиз (кемаси)га минамиз. Ўзимиз билан озроқ сув оламиз. Агар у билан таҳорат қилсак, чанқаймиз. Денгиз сувида таҳорат қилаверайликми?» деб сўради. Расулуллоҳ соллаллоҳу алайҳи васаллам: «Унинг суви пок, ўлимтиги ҳалолдир», дедилар».\nАбу Довуд, Термизий, Насоий, Ибн Можа, Ибн Жоруд, Ибн Ҳиббон ва Ҳоким ривоят қилишган.\n283. Абу Ҳурайра розияллоҳу анҳудан ривоят қилинади:\n«Расулуллоҳ соллаллоҳу алайҳи васалламнинг: «Бирортангиз оқмайдиган турғун сувга бавл қилмасин, (чунки) кейин унда ғусл қилиши бор», деяётганларини эшитдим».\n284. Оиша розияллоҳу анҳодан ривоят қилинади:\nKirgizbaeyv Adham 10:14 / 27.10.2019\n11:05 / 25.10.2019 1281\n15:59 / 25.10.2019 1259\n3641 12:02 / 19.01.2020\n2230 16:00 / 19.07.2019\nСийрат 176-дарс. Ихлос сураси Қуръоннинг учдан бирига тенгдир\n686. Абу Саъид Худрий розияллоҳу анҳудан ривоят қилинади.Бир одам бошқа бир кишининг кечаси .Қул ҳуваллоҳу аҳад,ни қайтариб чиққанини эшитди. У тонг оттирганда давоми...\n1160 20:00 / 11 март\nСийрат дарслари (164-дарс) Исломда либосга эътибор\n600. Абдуллоҳ ибн Аббос розияллоҳу анҳумодан ривоят қилинади.Умар ибн Хаттоб Шом томон йўлга чиқди. У Сарғга етганда, унга Ажноднинг аҳлидан Абу Убайда Жарроҳ ва давоми...\n1255 17:00 / 17.12.2021


Касьян: «Навбаҳор»га омад тилайман» » Lochinlar.UZ\n» Интервью » Касьян: «Навбаҳор»га омад тилайман»\nКасьян: «Навбаҳор»га омад тилайман»\n«Сурхон» жамоаси ҳужумчиси Александр Касьян ўзининг собиқ жамоасига қарши кечган баҳсдан сўнг фикрлари билан ўртоқлашди.\n- Қизиқарли ўйин бўлди. «Навбаҳор» бизга нисбатан кучлироқ ўйнади ва ғалаба қозонди. Наманганга келиб ўтган йилги ажойиб дамларни ёдга олдим. Гўзал шаҳар, инсонлари самимий. «Навбаҳор»даги дўстларим билан кўришдим. Канчельскис кетгач жамоа ўйинида ўзгариш бўлган, яхши томонга. Собиқ жамоамга кейинги учрашувлар ҳамда кубок баҳсларида омад тилайман, - дейди Касьян.\nОбид Рустамовскачать dle 10.4фильмы бесплатно\nmuhlis 22-11-2020 00:01\nХамма у кетади бу кетади дияпти хайронман келадиган боллар хам борми?\nАбдулхамид 21-11-2020 22:54\nШухратжон-69 21-11-2020 22:39\nЭхххх кетмасам буларкан деган уй хаёл кунглидан утган булса Ман сираям ажабланмайман


Трамп Путинни америкалик сиёсатчиларга ҳурматсиз муносабатда бўлишда айблади\n12:34 / 05.10.2016\nАҚШ президентлиги учун Республикачилар партиясидан номзод бўлмиш Дональд Трамп Россия томони Сурия масаласида Америка билан келишувни бузиб, америкалик етакчиларга ҳурматсиз муносабатда бўлганини айтиб ўтди.\n"Бу келишувни Россия бузди. Улар ўт очишмоқда, бомбалашмоқда ва бошқа шу каби турфа ишларни", деган у Аризонадаги сайловолди чиқиши вақтида.\n"Буни якунлаш керак. Тезроқ бир ёқли қилиш керак", дея таъкидлаган номзод.\nВашингтон 4 октябрь куни Москва билан Суриядаги вазиятни барқарорлаштириш борасида олиб борилган музокаралар тўхтатилгани ҳақида маълум қилди. Бунга Россия томони сентябрь ойидаги келишувга амал қилмагани сабаб сифатида келтирилди. Шу тариқа, юз минглаб кишиларнинг ёстиғини қуритган ва 11 миллиондан ортиқ кишининг ҳаётига ҳалокатли таъсир кўрсатган фуқаролик урушига барҳам бериш борасидаги умидлар чиппакка чиқди.\nАҚШ ва Ғарбнинг бошқа мамлакатлари Москва ва Дамашқни ҳарбий жиноятларда, жумладан онгли равишда тинч аҳоли вакилларини, шифохоналарни, гуманитар ёрдам карвонларини бомбалашда айбламоқда.\nРоссия ва Сурия томони эса фақат жангариларга қарши амалиётлар ўтказилаётганини таъкидламоқда.\nТрампнинг 8 ноябрь кунги сайловдаги асосий рақиби, демократлар партияси вакили Ҳиллари Клинтон Трампни Россияга мойилликда айблаб келмоқда эди.\nТрамп АҚШнинг ҳозирги президенти Барак Обама ва Россия раҳбари Владимир Путинни таққослаб, руслар президентини қатъийроқ дея атаганди.\nТрамп бу танқидга жавобан Путин билан ҳеч қачон учрашмаслигини айтди. У россияликлар етакчиси на Обамани, на Клинтонни ҳурмат қилганини айтди.


Телевизор кўраётганларни китоб ўқийдиганлар бошқаради(ми?)! » Ўзбекистон янгиликлари – Zamin.uz\nКитоб мутооласининг жамият хаётидаги урни хусусида суз кетганда уммон ортидаги бир холат ёдга тушади. АҚШда хибсхоналарнинг деярли аксарияти хусусий. Йилдан-йилга янги жазони ижро этиш муассасалари қурилади. Турли штатларда бундай муассасалар сони ҳар хил. Уларнинг сони жиноятчилик ошиши ёки тушиши кўрсатгичига қараб белгиланади. Қамоқхона бизнеси билан шуғулланувчи компания бундан ўн йил кейин фалон штатда қанча қамоқхона қуриш кераклигини аниқлашда улар жуда ажойиб усулдан фойдаланишади.\n11:07 Риштонлик тадбиркор ўз ҳисобидан халқ кутубхонаси очди\n18:35 ТДАУ сиртқи таълим шаклида иккинчи олий маълумотни олиш истагида бўлган фуқароларни ўқишга таклиф этади\n16:00 1220 та болалар боғчасида кутубхоналар пайдо бўлади\n16:19 "Палов" Хитойда ғолиб бўлди


Нукус кўчасидаги ушбу уйлар ҳам бузилиши режаланган.\nПойтахтнинг Бобур, Нукус, Афросиёб, Мустақиллик, Мирзо Улуғбек, Дўрмон, Дўстлик, Амир Темур кўчалари ва Тошкент ҳалқа автомобиль йўлидаги уйларни бузиш режалаштирилмоқда. Вазирлар Маҳкамаси қарорига кўра, шаҳарнинг жами 45,6 километр узунликдаги кўчалари реконструкция қилиниб, эски иморатлар ўрнида кўп қаватли замонавий уйлар қурилади.\nПрезидент трассасидаги кўча бузилади\nПрезидент Ислом Каримов ҳар куни Оқсаройга қатнайдиган Нукус кўчасининг икки томонида жойлашган эски иморатларнинг барчаси Мустақиллик байрамидан сўнг бузила бошлайди.\nБайрам олди ушбу кўчадаги биноларнинг ташқи кўринишини қайта реконструкция қилиш ишлари бошланиб, турар жой ва ташкилотлар биноларининг қорайтирилган ойналари, кондиционер ва сунъий йўлдош антенналари олдириб ташланди.\nМиробод туман ҳокимлиги мулозимига кўра, байрамдан сўнг Нукус кўчасида бошланадиган қайта қуриш ишлари кейинги йил ниҳоясига етади:\n“Нукус кўчасининг Бобур кўчасидан бошлаб Абдулла Қодирий кўчасигача бўлган ҳудуди, сўнгра Мустақиллик кўчасигача бўлган ҳудудда кенг кўламли ободонлаштириш ва кўкаламзорлаштириш ишлари амалга оширилади. Бу борада Вазирлар Маҳкамасининг махсус қарори бор. Кўчага ёндош ҳудудларнинг архитектура қиёфаси янгиланади. Кўчанинг ёритиш тизимлари, тротуарлари, фавворалари, суғориш-ирригация тизимлари барчаси таъмирланади”, деди Озодликка ҳокимлик мулозими.\nМулозимга кўра, ҳозирда бузиладиган турар-жой ва бошқа иморатларнинг ҳисоб-китоби қилинмоқда ва уйлари бузиладиган аҳолига шаҳарнинг бошқа туманларидан квартира ва ер участкалари ажратиш ишлари ўрганилаяпти.\nҲозирча Нукус кўчасида яшовчилар уйлари бузилиши борасида ҳеч қандай огоҳлантириш олишмаган.\nМулозимнинг айтишича, ҳисоб-китоб ниҳоясига етгач, шаҳар ҳокимининг махсус қарори чиқади ва кейин аҳолига маълум қилинади.\nНукус кўчасининг икки томонида жойлашган эски уйлар ўрнида, кўп қаватли иморатлар қурилиши режалаштирилмоқда.\n31 август куни Озодликнинг мобил мухбири Нукус кўчасида бўлиб, бузилиши режаланаётган иморатларни суратга олиб жўнатди:\nТошкент кўчаларини бузиш ва қайта қуриш ҳақидаги Вазирлар Маҳкамаси қарори\nНукус кўчасидаги иморатлар Вазирлар Маҳкамасининг жорий йил 5 августдаги “Тошкент шаҳри магистрал кўчаларини реконструкция ва модернизация қилишга доир қўшимча чора-тадбирлар тўғрисида”ги 227-сонли қарори асосида бузилади.\n10 августдан кучга кирган ушбу қарорга кўра, Тошкентнинг Нукус кўчасидан ташқари яна 8та кўчасида бузиш ва қайта қуриш ишлари амалга оширилади:\n* Бобур кўчаси — Аэропортнинг вокзалолди майдонидан Ўзбекистон кўчасигача- 4,8 км узунликдаги ҳудуд;\n* Афросиёб кўчаси — Шароф Рашидов кўчасидан Нукус кўчасигача- 2,0 км узунликдаги ҳудуд;\n*Мустақиллик кўчаси — Амир Темур майдонигача- 2,8 км узунликдаги ҳудуд;\n*Мустақиллик кўчаси — Амир Темур майдонидан Мирзо Улуғбек кўчасигача- 2,7 км узунликдаги ҳудуд;\n*Мирзо Улуғбек кўчаси — Мустақиллик кўчасидан Дўрмон кўчасигача- 2,0 км узунликдаги ҳудуд;\n*Мирзо Улуғбек кўчаси — Тараққиёт кўчасидан Мустақиллик кўчасигача – 3,2 узунликдаги ҳудуд;\n*Мирзо Улуғбек кўчаси — Дўрмон кўчасидан ТТЗ бекат мажмуасигача -5,0 узунликдаги ҳудуд;\n*Дўрмон кўчаси — Мирзо Улуғбек кўчасидан Тошкент ҳалқа автомобиль йўлигача- 2,7 км узунликдаги ҳудуд;\n*Тошкент ҳалқа автомобиль йўли — Дўрмон кўчасидан Дўстлик кўчасигача – 3,0 км узунликдаги ҳудуд;\n*Дўстлик кўчаси – 4,4 км узунликдаги ҳудуд;\n*Амир Темур кўчаси — Амир Темур хиёбонидан Қулоқтепа кўчасигача- 7,0 км узунликдаги ҳудуд;\nЯқинда президент ўтадиган Буюк Ипак йўли метроси атрофидаги дўкон ва бекатлар ҳамда уйларнинг президент трассасига қараган балконларини кутилмаганда бузиш ишлари бошлангани ҳам Вазирлар Маҳкамасининг айни қарори билан изоҳланмоқда.\nТошкентдаги "Буюк Ипак йўли" метроси атрофи бузилмоқда\nПрезидент трассасининг бир қисмидан ўтадиган 13-трамвай йўлининг бузилиши ортида ҳам ушбу қарор тургани айтилмоқда.\nКейинги йилларда Тошкентнинг марказий кўчаларини ободонлаштириш муносабати билан уйлар бузилаётгани ва эвазига давлат тўлаётган товон пули миқдори озлиги тўғрисида аҳолидан кўплаб шикоятлар бўлган. Бу ҳолат мамлакатнинг бошқа турли жойларида ҳам кузатилмоқда.\nЛекин президент Ислом Каримов 20 августда имзолаган қонундан сўнг бузилган уй учун товон пули бозор нархида тўланадиган бўлди.


Покистонда 19 нафар ўзбекистонлик қўлга олинди\n15 май 2021, Тошкент вақти: 07:03\nПешовар шаҳар аэропортига шанба куни ракета ҳужуми уюштирилганидан кейин Чағай ва Пешоварда хавфсизлик кучлари ўтказган рейдда камида 19 нафар хорижлик қўлга олинди.\nРakistantoday.com нашри хабарига кўра, Чағай шаҳридаги автобус бекатида 17 нафар Ўзбекистон фуқароси ҳибсга олинган.\nУлар тегишли ҳужжатга эга бўлмай Эронга кетаётган бўлган.\nАфғонистондан келгани тахмин қилинаётган 17 ўзбекистонликнинг ёнида қуроллар топилмаган.\nАйни пайтда, катта автомобил йўлида одатдаги текширув пайтида яна икки хорижлик ушланган.\nПокистон полициясига кўра, улар Ўзбекиктон фуқаролари экани тахмин қилинмоқда.\nҲибсга олинганлар шахсини аниқлаш учун уларнинг ҳаммаси номаълум томонга олиб кетилган.


Жанубий Кореянинг Kia компанияси янги авлод Picanto модели ҳақида тасаввур уйғотувчи суратларни намойиш қилди. Унинг тақдимоти 2017 йил бошида бўлиб ўтади.\nАввал тахмин қилинганидек, янги «Пиканто» тўртинчи авлод Rio хэтчбеки услубида ишлаб чиқилади. Компакт-кар «спортча» ташқи кўриниши, энсиз радиатор қафаси, янги оптика ва бампер, узайтирилган патрубок билан ажралиб туради.\nPicanto салони ҳам янги «Рио» услубида. У кўпфункцияли рул чамбарагига эга бўлади, приборлар панелидаги «циферблат»лар ўртасида қўшимча ахборот экрани ўрнатилади. Бундан ташқари, мультимедиа мажмуасида катта сенсорли дисплей пайдо бўлади.\nУнинг моторлар қаторини 1 литр ҳажмли, 3 цилиндрли кучайтирилган двигатель ҳамда атмосферали агрегатлар ташкил этади.\nТахмин қилинишича, янги «Пиканто» ҳозиргисидан фарқли равишда беш эшикли кузов билан таклиф этиладиган кўринади. Компания унинг уч эшикли намунасидан воз кечиши мумкин.\nKia Rio хэтчбек Picanto


Қирғизистон собиқ президенти Атамбаевнинг хотини маршруткада юра бошлабдими?.. - 7 Октября 2019 - Блог - WWW.SHERLAR.ORG - SMS SHERLAR, SEVGI SHERLARI, YANGI\nСуббота, 19.10.2019, 00:05\nГлавная » 2019 » Октябрь » 7 » Қирғизистон собиқ президенти Атамбаевнинг хотини маршруткада юра бошлабдими?..\nҚирғизистон собиқ президенти Атамбаевнинг хотини маршруткада юра бошлабдими?..\nШу кунларда Қирғизистонда мамлакат собиқ президенти Алмазбек Атамбаевнинг хотини Раиса Атамбаева автобус бекатида тургандаги ва маршруткада кетаётгандаги ҳолати тасвирланган суратлар интернет сайтларида кенг тарқатилмоқда. Одамлар буни президентга тегишли банкдаги ҳисоб рақамлар ҳибсга олингани билан боғлашмоқда. Атамбаевнинг маслаҳатчиси Қундуз Жолдубаева шу фикрларга муносабат билдириб ўтди.\n— Раиса Атамбаева ҳамон Қирғизистон давлат тиббиёт академиясида дарс беришда давом этяпти, — деди маслаҳатчи. — У инсон азалдан оддий, одамохун бўлган ва шундайлигича қолган. Хўш, маршруткада юрса нима бўпти? Раиса опанинг жамоат транспортидан фойдаланиши банкдаги ҳисоб рақамлар ҳибсга олиниши билан сира боғлиқ эмас. У илгари ҳам маршрутка, автобусларда кўп юрган.


АҚШда 5та гиперкар пойга йўлида таққослаб кўрилди\n16:09 / 22.11.2015\nРежиссёр ва актёр Алехандро Саломон ўзининг YouTube видеосервисидаги блогида 5та гиперкар ўртасида уюштирилган пойга натижаларини эълон қилди. McLaren P1, Ferrari LaFerrari, Porsche 918 Spyder, Pagani Huayra ва Bugatti Veyron Super Sport автомобиллари пойга трассасини қанча вақтда айланишига қараб қиёслаб кўрилган.\nСъёмка учун Саломон бошқа одамлардан машиналарни олиб туришига тўғри келган. Барча машиналар стандарт кўрсаткичларга эга бўлиб, уларга қўшимча техник ечимлар киритилмаган.\nГиперкарлар пойгаси уч видеороликда берилган бўлиб, уларда машиналар Калифорниядаги The Thermal Club автодромда айлангани ва дрэг-рейсинг бўйича беллашгани акс этган. Автомобилларни трекда америкалик ҳайдовчи, Pirelli World Challenge баҳслари иштирокчиси Жеймс Софронас бошқарди.\nНатижада Porsche 918 Spyder энг яхши гиперкар деб тан олинди. У дрэгдаги барча баҳсларда енгиб чиқиб, трекда ҳам энг яхши натижа кўрсатди. Иккинчи ўринни Ferrari LaFerrari эгаллади: у трекни айланиш чоғида биринчи ўрин соҳибидан бор-йўғи 0.02 секундга ортда қолди. Қолган ўринларни McLaren P1, Bugatti Veyron ва Pagani Huayra эгаллашди.\nMcLaren P1 916 от кучига эга гибрид куч қурилмаси, 3.8 ли 8 цилиндрли 2 трубинали двигателга эга; Ferrari LaFerrari’нинг 6.3 л ли V12 атмосферали двигатели 963 кучлидир; Porsche 918 Spyder 4.6 л ли 8 цилиндрли 887 от кучига эга ДВС билан жиҳозланган; Pagani Huayra 6 л ли 700 от кучига эга V12 твин-турбо мотори билан таклиф қилинади; Bugatti Veyron Super Sport эса 1200 от кучига эга W16 куч агрегати билан таъминланган.


Тошкентда янгиланган Chevrolet Captiva намойиш этилди\n19:51 / 20.05.2016\n“Узавтосаноат” акционерлик компанияси Тошкент механика заводи майдонида GM Uzbekistan томонидан ишлаб чиқилган Chevrolet Captiva кроссоверининг қайта дизайн қилинган версиясини биринчи марта намойиш этди. Бу ҳақда Sputnik хабар қилди.\nУшбу модель шу кунларда машинасозлик, автомобиль ҳамда электротехника саноатини ривожлантириш масалалари мажмуаси бўйича Тошкентда бўлиб ўтаётган саноат ярмаркаси доирасида тақдим этилди.\n“Бу модель Ўзбекистонда 2007 йил октябрь ойидан бошлаб ишлаб чиқарилади. Ўтган йиллар давомида у икки марта ўзгаришга юз тутди – учинчи ўзгариш эса уни халқаро бозор намуналари даражасига олиб чиқади”, - билдирди компания вакили.\nАсосан машинанинг ташқи экстерьери ўзгарди – энди у кўпроқ спорт машинасига ўхшайди. Кузовнинг олд қисмига муҳим ўзгариш киритилган.\nАвто интерьери ҳам замонавий янгиликлардан бебаҳра қолмади. Уч спицали аудиотизим бошқарув модулли рул чамбараги ҳайдовчиларга маъқул келиши аниқ.